SRAM simpati Kejohanan Berpasukan Dunia batal
Oleh MUHAMMAD HELMEE RAMLI

1 Disember 2021, 9:20 pm
PERSATUAN Raket Skuasy Malaysia (SRAM) tanpa berselindung mengakui berdukacita selepas pihaknya dan Persekutuan Skuasy Dunia (WSF) mengumumkan Kejohanan Berpasukan Lelaki Dunia yang sepatutnya berlangsung 7 hingga 12 Disember ini dibatalkan.
Keputusan bersama itu terpaksa dibuat selepas beberapa negara mengesahkan tidak dapat menyertai kejohanan yang dijadualkan berlangsung di Pusat Skuasy Nasional, Bukit Jalil gara-gara masalah visa dan sekatan perjalanan.
Meskipun SRAM sudah melakukan usaha terbaik bagi memastikan semua pasukan dapat menyertai kejohanan tersebut, namun penyertaan Israel yang tidak diterima ramai menyebabkan kejohanan tidak dapat diteruskan.
Dalam pada itu, penularan varian baharu Covid-19, Omicron di beberapa buah negara seluruh dunia turut membimbangkan SRAM yang bertindak sebagai penganjur kejohanan.
“Kami sangat berdukacita untuk mengumumkan Kejohanan Berpasukan Dunia terpaksa dibatalkan. Saya tahu pemain-pemain turut bersedih selepas bekerja keras menjalani latihan selama ini.
“Ramai pemain yang sudah bersedia untuk menyertai kejohanan ini dan memperbaiki prestasi mereka, namun tidak dapat melakukannya. Bagaimanapun, kami berterima kasih atas sokongan semua pihak yang cuba menjayakan kejohanan ini,” kata Presiden SRAM, Gerard Monteiro.

Justeru, beliau berharap skuad lelaki negara mengalihkan fokus terhadap Kejohanan Individu Asia yang dijadualkan berlangsung di Pakistan bermula 15 hingga 19 Disember ini.
“Saya tahu pasukan negara kita juga kecewa dengan pembatalan ini tetapi marilah kita memberikan fokus terhadap Kejohanan Individu Asia di Pakistan nanti. Saya bersimpati dengan situasi semua pemain,” ujarnya.
Meskipun Kejohanan Berpasukan Lelaki Dunia dibatalkan, namun Kejohanan Berpasukan Asia yang sedang berlangsung di Pusat Skuasy Nasional, Bukit Jalil ketika ini akan tetap diteruskan. – K! ONLINE


Warga emas disaran ambil dos penggalak
Oleh SITI A'ISYAH SUKAIMI

1 Disember 2021, 6:23 pm
PUTRAJAYA – Warga emas yang menerima vaksin Sinovac paling berisiko tinggi sekiranya tidak menerima dos penggalak.
Menteri Kesihatan, Khairy Jamaluddin Abu Bakar berkata, justeru kumpulan itu dinasihatkan segera menghadiri janji temu untuk mengambil dos penggalak lebih-lebih lagi dengan kewujudan varian baharu Covid-19.
“Saya ingin maklumkan terutama warga emas yang menerima vaksin asal Sinovac, kumpulan ini paling berisiko tinggi jika tidak terima dos penggalak.
“Kementerian Kesihatan (KKM) nasihatkan warga emas ini untuk cepat dan pantas hadir ke janji temu terima dos penggalak. Lebih-lebih lagi perkembangan terkini varian Omicran dan jelas tahap kebolehjangkitannya lebih tinggi daripada delta walaupun ia belum berada di Malaysia.
“Langkah pencegahan ini perlu untuk semua warga emas mendapatkan dos penggalak terutama yang menerima Sinovac disebabkan tempoh masa ini, keberkesanan vaksin ini menurun lagi cepat berbanding Pfizer,” katanya pada sidang akhbar di sini hari ini.
Dalam pada itu, beliau berkata, setakat ini sebanyak 2,457,510 dos penggalak sudah diberikan kepada penerima biarpun pada awalnya, kehadiran tidak memberangsangkan dengan ketidakhadiran kira-kira 40 peratus.

“Setelah kita perkenalkan ‘backup list’, jadi sangat kurang dan hampir memenuhi kapasiti setiap hari. Ini satu perkembangan yang baik.
“Bagaimanapun, kita dapati ada segelintir warga emas telah menerima vaksin Sinovac yang tidak hadir untuk janji temu dos penggalak,” ujarnya. -K!ONLINE


Tular video air banjir jernih seperti kolam
Oleh KOSMO!

1 Disember 2021, 8:00 pm
JAKARTA –  Sebuah video memaparkan keadaan banjir yang melanda sebuah daerah di Indonesia baru-baru ini menjadi tular kerana keadaan airnya yang jernih serta turut mempunyai pemandangan yang indah, lapor laman berita Suara.com.
Video keadaan banjir di daerah Minahasa, Sulawesi Utara itu dimuat naik di akaun TikTok milik @salam_kawanua dan sehingga kini telah ditonton lebih 20 juta kali dengan 1,7 juta tanda suka.
“Banjirnya menimbulkan rasa suka,” demikian menurut kenyataan yang dimuat naik bersama video itu.
Berdasarkan video tersebut, dapat dilihat air banjir di kawasan itu amat jernih dan bersih.
Bahkan, orang ramai masih meneruskan aktiviti harian seperti biasa biarpun terpaksa mengharungi air banjir setinggi paras lutut orang dewasa.
Pemandangan banjir ‘luar biasa’ itu mendapat perhatian netizen yang kemudiannya meninggalkan pelbagai komen dengan rata-rata memuji penduduk di situ yang terbukti pandai menjaga kebersihan kawasan.

“Seumur hidup, ini kali pertama saya lihat air banjir sejernih ini, tabik dengan penduduk di situ,” komen seorang netizen.
“Tidak nampak seperti banjir, namun kelihatan seperti kolam renang,” komen seorang lagi netizen.  – AGENSI


Projek gerudi gunung berapi, saintis beri amaran letusan
Oleh KOSMO!

1 Disember 2021, 7:30 pm
REYKJAVIK, ICELAND – Sekumpulan saintis memberi amaran kepada pasukan penyelidik antarabangsa yang merancang untuk menggerudi terowong ke tengah-tengah gunung berapi aktif di Iceland kerana berisiko mencetuskan letusan besar, lapor akhbar Daily Star.
Rancangan menggali lubang sejauh 1.9 kilometer itu akan dilakukan di gunung berapi Krafla di timur laut Iceland.
Pasukan itu bagaimanapun tidak bertujuan mencari harta karun purba, sebaliknya ingin membina ‘balai cerap magma’ pertama di dunia bagi mengkaji batuan cair sepanas 1,300 darjah Celcius di bawah tanah.
Pasukan itu percaya bahawa mereka mungkin menemui sumber tenaga baharu dan membangunkan sistem amaran awal untuk letusan gunung berapi di seluruh dunia.
Bagaimanapun, langkah itu adalah berisiko kerana sedikit penggerudian yang kasar boleh mencetuskan letusan baharu secara tidak sengaja.
Projek Krafla Magma Testbed yang menelan belanja berjumlah AS$100 juta (RM422 juta) itu dilaporkan akan memulakan proses penggerudian pada 2024.

“Letusan adalah sesuatu yang ‘semestinya akan dibimbangkan’ seperti ‘mencucuk gajah dengan jarum’,’’ kata salah seorang pengasas projek itu, John Eichelberger.
Projek itu bermula pada 2009 apabila sebuah syarikat tenaga secara tidak sengaja menggerudi ke dalam kawasan cetek magma. Walaupun gerudi itu rosak, tiada letusan berlaku dan tiada siapa yang cedera. – AGENSI


Syarikat percetakan Omicron bertegas kekalkan nama
Oleh KOSMO!

1 Disember 2021, 6:30 pm
LONDON – Sebuah syarikat percetakan di Britain yang dinamakan Omicron bertegas tidak akan menukar namanya meskipun di tengah-tengah kemunculan varian baharu dengan nama serupa, lapor akhbar Daily Star semalam.
Omicron Reprographics yang ditubuhkan kira-kira 25 tahun yang lalu dan dinamakan menggunakan huruf Yunani lama itu sebelum ini dikenali penduduk setempat kerana menghasilkan sepanduk, papan tanda dan bahan edaran untuk hospital Perkhidmatan Kesihatan Kebangsaan (NHS).
Pengarahnya, Dave Loveridge dan pemiliknya, Mark Fawcett-Jones berharap untuk menggunakan nama virus ‘malang’ itu sebagai inspirasi untuk menyebarkan kegembiraan sepanjang tahun ini.
Loveridge berkata, pihaknya pernah ditanya beberapa kali untuk menukar nama syarikat itu, tetapi enggan melakukannya.
“Kami mempunyai perniagaan itu sejak 2008 dan telah wujud selama 25 tahun. Kami berharap kami tidak perlu menukar nama itu,” ujarnya.
Sebelum ini, syarikat percetakan Corona Beer juga mengalami pertembungan nama yang sama, namun tiada sebarang kerugian perniagaan dicatatkan. – Agensi


KL City menang, 3 wilayah cuti Jumaat
Oleh EDDY AQMAL MOHAMED HAMIDI

1 Disember 2021, 7:26 pm
PUTRAJAYA – Kementerian Wilayah Persekutuan (KWP) mengumumkan Hari Kelepasan Am Tambahan pada Jumaat ini bersempena dengan kejayaan pasukan bola sepak Kuala Lumpur (KL) City FC merangkul kejuaraan di TM Piala Malaysia 2021 edisi Ke-100 semalam.
Menterinya, Datuk Seri Shahidan Kassim berkata, kemenangan KL City FC itu di Stadium Nasional Bukit Jalil merupakan pencapaian terbaik pasukan tersebut setelah 32 tahun penantian.
“Susulan kemenangan itu, adalah dimaklumkan bahawa kerajaan telah bersetuju supaya hari Jumaat ini (3 Disember 2021) diisytiharkan sebagai Hari Kelepasan Am Tambahan bagi tiga wilayah iaitu Wilayah Persekutuan Kuala Lumpur, Putrajaya dan Labuan.
“Pengisytiharan Hari Kelepasan Am Tambahan ini dibuat selaras dengan subseksyen 9(2) Akta Hari Kelepasan Am 1951 (Akta 369) bagi Wilayah Persekutuan,” katanya kepada pemberita ketika ditemui di Putrajaya Steps, Presint 1 di sini hari.
Tambah beliau, bagi menghargai jasa para pemain pula, pihaknya akan memikirkan bentuk imbuhan yang akan diberikan kelak. – K! ONLINE


You jangan nangis ampunkan dosa I – Siti Sarah
Oleh ALWANI ZAFIRAH

1 Disember 2021, 7:18 pm
PETALING JAYA – “Ibu, (Siti Sarah) ini satu step (langkah) sahaja yang you (awak) kena lepaskan, you minta Allah kuatkan semangat you”.
Perbualan terakhir penyanyi terkenal, arwah Siti Sarah bersama suaminya, Shuib diselitkan menerusi video muzik (MV) Tinggalkan Diriku berjaya menyentuh hati dan perasaan pendengar.
MV tersebut dihasilkan dengan menggabungkan konsep karikatur memberikan seribu satu makna kepada pendengar terutamanya peminat arwah.
Selain itu, dalam perbualan yang dikongsikan, arwah meminta Shuib untuk tidak bersedih dan menangis atas apa yang terjadi.
“You (Shuib) jangan nangis, you janji jangan sedih dan ampunkan dosa-dosa I (Sarah),” katanya menerusi perbualan yang dirakam oleh Shuib.
Rata-rata pendengar meninggalkan pelbagai reaksi di ruangan komen dan ada yang mengalirkan air mata.

“Lirik dan penyampaian lagu oleh arwah buatkan air mataku mengalir,” kata Nurul Hafizah.
“Cuba untuk menahan rasa sedih ketika mendengar lagu ini, tapi bila sampai perbualan terakhir tu air mata terus mengalir, Al-Fatihah buat arwah kak Siti Sarah,” kata Erma Secret.
“Tahniah ANIMATOR dan pasukan. Hasil kerja terbaik sebab bukan senang untuk menghidupkan semula figura yang kini tiada di alam nyata,” kata Puaka Handsome.
Kini, MV tersebut berjaya meraih 1.3 juta tontonan dan menerima 115,000 ribu tanda suka di YouTube. – K! ONLINE


Zulkifli dilantik Pengerusi LPU USIM
Oleh NOR AINNA HAMZAH

1 Disember 2021, 7:41 pm
SEREMBAN – Bekas Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri hari ini dilantik sebagai Pengerusi Lembaga Pengarah Universiti (LPU), Universiti Sains Islam Malaysia (USIM) yang baharu.
USIM menerusi kenyataan memaklumkan, pelantikan tersebut bagi tempoh tiga tahun berkuat kuasa 1 Disember 2021 hingga 30 November 2024 dan ia juga telah dipersetujui oleh Menteri Pengajian Tinggi, Datuk Seri Dr. Noraini Ahmad mengambil kira kepimpinan dan pengalaman luas beliau dalam bidang agama, akademik dan pentadbiran.
“Pengurusan universiti mengucapkan setinggi tahniah kepada Datuk Dr. Zulkifli Mohamad Al-Bakri atas pelantikan ini dan percaya dengan kepimpinan dan pengalaman luas yang dimiliki akan membawa USIM terus kehadapan dalam menerajui institusi pendidikan tinggi (IPT) yang berteraskan integrasi ilmu naqli dan ilmu aqli,” kata kenyataan itu lagi.
Penglibat Zulkifli bersama USIM bukanlah asing kerana beliau pernah berkhidmat sebagai Pensyarah Kanan di Fakulti Syariah dan Undang-Undang di USIM pada tahun 2006 sehingga 2008 dan juga merupakan Panel Penasihat di fakulti yang sama sejak 2013 sehingga kini.
Berpengalaman luas sebagai seorang pemimpin dan agamawan yang dikenali dan disegani, beliau juga diberikan kepercayaan penuh untuk menjawat jawatan penting termasuklah sebagai Mufti Wilayah Persekutuan bermula tahun 2014 sehingga 2020.
Zulkifli juga pernah menyertai Majlis Penasihat Syariah Bank Negara, Panel Pakar Syariah Jabatan Kemajuan Islam Malaysia (JAKIM), Pengerusi Jawatankuasa Perundingan Hukum Syarak Wilayah Persekutuan dan Ahli Jawatankuasa Majlis Fatwa Kebangsaan. – K! ONLINE


Wanita berpura-pura cacat untuk mengemis
Oleh KOSMO!

1 Disember 2021, 7:00 pm
JAKARTA – Seorang wanita yang berpura-pura cacat dan mencari nafkah dengan menjadi pengemis tular di media sosial selepas penipuannya itu terbongkar, lapor laman berita Suara.com.
Kejadian itu dikongsikan oleh pemilik akaun TikTok dengan nama @me9541 dan sehingga kini telah ditonton lebih 460,000 kali dengan 20,000 tanda suka.
“Malu kerana terbongkar pura-pura cacat,” demikian keterangan ditulis bersama video tersebut.
Dalam video tersebut, seorang wanita dilihat sedang mengemis di hadapan sebuah warung menjual makanan dengan tangannya diikat dan disembunyikan di sebalik sehelai selendang.
Dia mengaku dirinya cacat dan akan mencari rezeki dengan meminta sedekah. Namun, seorang lelaki berjaya membongkar penipuan itu ketika wanita tersebut meminta sedekah kepadanya.
Lelaki itu yang curiga melihat tangan wanita itu dibalut selendang kemudiannya meminta untuk melihat keadaan tangannya, namun dia enggan berbuat demikian.

Lelaki tersebut kemudiannya melihat tangan wanita itu dan mendapati bahawa ia tidak cacat dan berfungsi dengan baik.
Wanita berkenaan akhirnya mengaku bahawa dia telah menipu dan berdosa kerana telah berbohong.
Netizen yang menonton video tersebut kemudiannya meninggalkan pelbagai komen.
“Saya juga berasa malu apabila melihatnya (wanita itu),” komen seorang netizen.
“Lakonan yang hebat,” komen seorang netizen lain. – AGENSI


Warga emas maut, kereta terbabas rempuh dua kenderaan
Oleh ROSLIZA MOHAMED

1 Disember 2021, 7:36 pm
KOTA BHARU – Seorang wanita warga emas maut selepas kereta yang dipandunya terbabas sebelum merempuh dua buah kenderaan di persimpangan lampu isyarat Cherang di sini hari ini.
Dalam kejadian pada pukul 1.40 tengah hari itu, mangsa, Rakiah @ Zainun Jusoh, 72, meninggal dunia di lokasi kejadian selepas mengalami kecederaan parah pada bahagian dada.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, sebuah van jenis Datsun dipandu seorang lelaki berusia 34 tahun dan sebuah kereta jenis Toyota Vios dipandu wanita berusia 31 tahun sedang dalam perjalanan dari arah Paya Rambai.
Menurutnya, apabila tiba di lokasi kejadian, kedua-dua buah kenderaan itu masing-masing berhenti lorong kiri dan kanan jalan memandangkan lampu isyarat merah.
“Siasatan mendapati, kereta jenis Proton Persona yang dipandu warga emas itu datang arah yang sama berada di belakang kedua-dua buah kenderaan tersebut.
“Bagaimanapun, kereta itu dipercayai dipandu laju sebelum terbabas dan merempuh belakang van dan kereta tersebut,” katanya ketika dihubungi Kosmo! hari ini.

Menurut Abdul Rahim, mangsa disahkan meninggal dunia di lokasi kejadian sebelum mayatnya dihantar ke Hospital Universiti Sains Malaysia, Kubang Kerian di sini untuk dibedah siasat.
Katanya, bagaimanapun, pemandu van dan kereta yang dirempuh dalam kejadian itu tidak mengalami sebarang kecederaan.
Tambahnya,kes disiasat mengikut Seksyen 41 (1) Akta Pengangkutan Jalan 1987. – K! ONLINE


Bukan tuah kami tapi saya gembira untuk Shukor Adan – TMJ
Oleh KOSMO!

1 Disember 2021, 6:19 pm
PETALING JAYA – Meskipun pasukannya, Johor Darul Ta’zim (JDT) kecundang pada perlawanan akhir Piala Malaysia semalam, Tunku Mahkota Johor (TMJ), Tunku Ismail Sultan Ibrahim hari ini telah menzahirkan ucapan penghargaan buat pemain, KL City, Shukor Adan.
Ucapan tersebut dizahirkan Tunku Ismail menerusi satu ciapan di laman Twitter hari ini.
Kata Tunku Ismail, meskipun perlawanan semalam tidak berpihak kepada pasukannya, namun baginda kagum dengan perjalanan karier pemain ‘legenda’ tersebut.
“Bukan keputusan yang baik buat kami tetapi saya gembira untuk Shukor. Satu perjalanan (karier) yang mengagumkan. Terima kasih kerana memberikan inspirasi. Selamat berehat legenda,” ciap baginda.

Terdahulu, pada perlawanan akhir Piala Malaysia yang berlangsung di Stadium Nasional Bukit Jalil semalam, pasukan KL City menewaskan JDT dengan keputusan 2-0.
Gol KL City dijaringan oleh Zhafri Yahya pada minit ke-65 dan Paulo Josue minit ke-75.-K! ONLINE


Varian Omicron: Malawi pula tersenarai
Oleh SITI A'ISYAH SUKAIMI

1 Disember 2021, 4:33 pm
PUTRAJAYA – Satu lagi negara iaitu Malawi tersenarai dalam sekatan perjalanan sama ada penerbangan terus atau transit ke negara ini, susulan laporan penemuan varian baharu Omicron.
Menteri Kesihatan, Khairy Jamaluddin Abu Bakar berkata, ini menjadikan sehingga hari ini lapan negara dalam senarai sekatan perjalanan dengan tujuh yang lain ialah Afrika Selatan, Botswana, Eswatini, Lesotho, Mozambique, Namibia dan Zimbabwe.
“Kementerian Kesihatan (KKM) pada 26 November lalu telah menyenaraikan negara berikut Afrika Selatan, Botswana, Eswatini, Lesotho, Mozambique, Namibia dan Zimbabwe berhubung sekatan ini.
“Hari ini ada pertambahan satu lagi negara iaitu Malawi,” katanya pada sidang akhbar mengenai perkembangan terkini varian baharu Omicron di sini hari ini. -K! ONLINE


Netizen risau PKP, ‘lockdown’ tahun depan
Oleh HARRITH HISHAM

1 Disember 2021, 6:06 pm
PETALING JAYA – Kemunculan varian baharu yang dinamakan sebagai Omicron menimbulkan kegusaran kepada orang ramai ekoran sekatan perjalanan sementara yang dikeluarkan pihak Kementerian Kesihatan (KKM) hari ini.
Menerusi hantaran yang dibuat di Facebook KKM, rata-rata netizen meluahkan kerisauan jika terpaksa menyambut raya Aidilfitri di perantauan lagi akibat sekatan penuh atau ‘Lockdown’ seperti yang berlaku sebelum ini.
“Sejak divaksin, saya dah tak kisah varian baru yang datang ke Malaysia, namun saya risau kalau kami terpaksa beraya di rumah pada tahun depan,” kata seorang pengguna yang dikenali sebagai Taufiq Mohamed.
“Nampak macam itulah, PKP, PKP, PKP dan PKP lagi,” luah Zarina Che Mah.
“Inilah satu alasan untuk tidak diberikan kebenaran untuk balik raya tahun hadapan,” seloroh Man Rizqi.
Dalam pada itu, orang ramai turut menggesa kerajaan supaya menutup pintu sempadan antarabangsa serta melaksanakan kuarantin selama 21 hari.

“Tutup lapangan terbang untuk sementara supaya virus Omicron tidak masuk ke Malaysia, Kalau masih nak bukak sebab ekonomi, habislah negara ni”, komen seorang pengguna dikenali sebagai Lai Choon Meng.
“Pagi penggembara, lebih elok menjalani kuarantin selama 21 hari,” tulis Kamarul.
Omicron adalah varian terbaru Covid-19 yang baru saja diumumkan oleh Organisasi Kesihatan Dunia (WHO) yang di klasifikasikan ke dalam kategori variant of concern (VoC), tanpa melalui kategori variant of interest (VoI).
Sebelum ini, rakyat Malaysia telah menjalani tempoh berkurung selama hampir dua tahun bagi mematuhi Perintah Kawalah Pergerakan (PKP) yang dilaksanakan secara berfasa di seluruh negara. – K!ONLINE


Sistem autogate KLIA dihentikan sementara waktu
Oleh SITI A'ISYAH SUKAIMI

1 Disember 2021, 5:25 pm
PUTRAJAYA – Penggunaan sistem autogate Jabatan Imigresen (JIM) diberhentikan sementara di pintu masuk antabangsa dan arahan tersebut adalah berkuat kuasa serta-merta, susulan kewujudan varian baharu Omicron (B.1.1.529).
Menteri Kesihatan, Khairy Jamaluddin Abu Bakar berkata, langkah tersebut bagi memboleh pegawai imigresen yang bertugas menyoal pengembara mengenai sejarah perjalanan sama ada mereka mengunjungi negara berisiko tinggi atau sebaliknya.
“Penerbangan yang membawa penumpang dari negara yang melaporkan penularan Variant of Concern (VOC) Omicron atau negara berisiko tinggi berlaku penularan VOC Omicron yang disenaraikan, hanya dibenarkan masuk ke Malaysia melalui Lapangan Terbang Antarabangsa Kuala Lumpur (KLIA) sahaja.
“Justeru, pihak Malaysia Airports Holdings Berhad (MAHB) perlu menyediakan gate khas bagi penerbangan tersebut,” jelasnya pada sidang akhbar di sini hari ini.
Dalam pada itu, beliau berkata, syarikat penerbangan bertanggungjawab mengenal pasti pengembara dari negara yang melaporkan penularan VOC Omicron atau negara berisiko tinggi berlaku penularan VOC Omicron yang disenaraikan menaiki penerbangan mereka.
“Maklumat pengembara tersebut mestilah dikemukakan kepada Pejabat Kesihatan KLIA untuk memudahkan pengendalian ketibaan pengembara negara yang melaporkan penularan VOC Omicron atau negara berisiko tinggi berlaku penularan VOC Omicron.

“Seterusnya, menyediakan laluan khas kepada pengembara yang telah dikenal pasti tiba dari negara yang melaporkan penularan VOC Omicron atau negara berisiko tinggi berlaku penularan VOC Omicron yang disenaraikan, untuk proses saringan kesihatan dan penyelarasan stesen kuarantin khas yang telah ditentukan oleh pihak Agensi Pengurusan Bencana Negara (NADMA),” katanya. -K! ONLINE


KKM tangguh kemasukan bukan warganegara
Oleh ALWANI ZAFIRAH

1 Disember 2021, 5:31 pm
PETALING JAYA – Kementerian Kesihatan (KKM) dengan persetujuan kerajaan memutuskan penangguhan sementara kemasukan bukan warganegara ke Malaysia berikutan penularan varian baharu Omicron.
Menteri Kesihatan, Khairy Jamaluddin Abu Bakar berkata perkara itu diputuskan selepas pembentangan cadangan pencegahan varian Omicron dalam Mesyuarat Khas Covid-19 pada Selasa lalu.
“Penularan varian ini melibatkan 20 buah negara dan ia boleh merebak jauh lebih cepat daripada varian sebelumnya.
“Oleh itu, KKM memutuskan untuk mengenakan sekatan perjalanan sementara ke atas bukan warganegara yang memasuki Malaysia dari negara yang dianggap berisiko tinggi penyebaran Omicron selain mereka yang pernah ke negara yang sama bagi tempoh 14 hari sebelumnya,” katanya menerusi satu kenyataan hari ini.
Tambah Khairy, KKM telah menyenaraikan lapan buah negara yang terjejas akibat varian Omicron adalah Afrika Selatan, Botswana, Eswatini, Lesotho, Mozambique, Namibia, Zimbabwe dan Malawi.
“Sekatan itu juga akan dikenakan kepada pelajar antarabangsa dan pekerja asing dari negara terlibat,” ujarnya.

Selain itu, beliau berkata warganegara Malaysia, pemastautin tetap dan pemegang pas jangka panjang tidak dihalang, namun mereka dikehendaki menjalani kuarantin 14 hari semasa ketibaan dari luar negara. – K! ONLINE


Panik punya fasal, warga emas terlanggar cermin premis bank
Oleh RAJA JAAFAR ALI

1 Disember 2021, 5:00 pm
JOHOR BAHRU – Akibat terlalu panik seorang lelaki warga emas tertekan pedal minyak kereta Perodua Axia dipandu lalu melanggar cermin kaca sebuah bank di Pusat Perniagaan Bandar Baru Uda, di sini hari ini.
Dalam kejadian kira-kira pukul 11.30 pagi itu, warga emas berusia 80-an bersama isterinya baru sahaja melakukan urusan di bank berkenaan.
Ketika mahu keluar dari parkir kenderaan, lelaki itu dikatakan terlebih dahulu melanggar kereta yang berada di belakang ketika mengundur sebelum terkejut dan tertekan pedal lalu melanggar cermin kaca.
Menurut seorang kakitangan bank, ketika kejadian tidak ada pelanggan yang beratur panjang di luar pintu utama dan hanya tiga orang yang sedang duduk berhampiran bergegas lari apabila melihat kereta tersebut tiba-tiba meluncur ke hadapan.
“Ketika kejadian terdapat kira-kira 10 orang pelanggan sedang berurusan manakala seorang kakitangan yang bekerja di kaunter jualan hanya tiga meter dari tempat kenderaan itu melanggar cermin tersebut,”katanya. -K! ONLINE


RON97 turun 3 sen, RON95 dan diesel kekal
Oleh EDDY AQMAL MOHAMED HAMIDI

1 Disember 2021, 6:11 pm
PUTRAJAYA – Kerajaan hari ini mengumumkan penurunan harga petrol RON97 sebanyak tiga sen dan mengekalkan harga RON95 serta diesel bermula 2 Disember sehingga 8 Disember ini.
Kementerian Kewangan (MOF) menerusi satu kenyataan berkata, harga runcit bagi petrol RON97 turun tiga sen seliter iaitu daripada RM3.05 kepada RM3.02 seliter.
“Harga runcit petrol RON95 kekal pada paras RM2.05 seliter manakala diesel pula kekal pada paras RM2.15 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan membuat keputusan untuk mengekalkan harga runcit petrol dan diesel,” ujar kenyataan itu hari ini.
Tambah kenyataan tersebut, pengekalan harga itu dibuat kerajaan walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – K! ONLINE


Pantun untuk JDT dari MB Kedah
Oleh NIA AMIRA NAJWA AZMI

1 Disember 2021, 5:27 pm
PETALING JAYA – Menteri Besar Kedah, Datuk Seri Muhammad Sanusi Md. Nor sekali lagi mencuri tumpuan orang ramai apabila video pantunnya tentang kekalahan Johor Darul Takzim (JDT) dalam final Piala Malaysia tular di media sosial.
Berdasarkan sebuah klip video berdurasi 16 saat yang telah disunting dan dikongsikan oleh @leebard2701 di TikTok, Muhammad Sanusi secara seloroh berpantun mengenai piala Malaysia semalam.
“Dari Kedah ke Singapura, singgah di Kl membeli gula, saya membawa berita gembira, JDT kalah lawan bola,” jelas pantun dari Muhammad sanusi.
Susulan perkongsian itu, pantun tersebut mendapat reaksi yang terhibur dari pengguna media sosial.
“Hahaha itu la kacau lagi orang Kedah, depa ni memang suka melawak kasaq,” ujar @kroolnizam.
“Inilah masanya Selangor kena sekufu dengan Kedah. Come on, ambik peluang ni Selangor!,” kata @broamer.

“Aduh pecah betul MB Kedah ni,” jelas @nezamchambers
Sehingga kini, perkongsian tersebut meraih lebih empat ribu tontonan dan 35.6k tanda suka di laman aplikasi TikTok @leebard2701 – K! ONLINE


ATM tahan seorang PATI, rampas rokok bernilai RM4.5juta
Oleh AHMAD SHAHERMAN SHAMSURI

1 Disember 2021, 5:45 pm
PETALING JAYA – Seorang pendatang asing tanpa izin (PATI) yang juga dalang penyeludupan rokok putih dicekup oleh pihak berkuasa dalam satu operasi di Merapok, Lawas, Sarawak tengah malam tadi.
Selain menahan seorang PATI, operasi yang dilaksanakan oleh Tentera Darat Malaysia (TDM) di bawah Formasi Divisyen Pertama Infantri Malaysia (1 Divisyen) itu berjaya merampas 30,000 karton rokok putih (tidak bercukai) yang dianggarkan bernilai RM4.5 juta.
Markas Divisyen Pertama Infantri berkata, sebelum penahanan tersebut dilakukan, anggota sedang melaksanakan rondaan di kawasan Tanjung Enasan Tinggi, Bukit Skaban telah berjaya mengesan pergerakan dua buah lori yang dipandu dalam keadaan mencurigakan oleh empat orang individu.
Bagaimanapun, ketika ditahan untuk pemeriksaan, tiga daripada empat individu berkenaan berjaya melarikan diri.
“Hasil siasatan lanjut mendapati lori-lori berkenaan sedang membawa 30,000 karton rokok putih, manakala individu lelaki yang berjaya ditahan berusia 35 tahun itu merupakan PATI berikutan tidak mempunyai sebarang dokumen perjalanan yang sah.
“Nilai keseluruhan rampasan dianggarkan berjumlah RM4,708,700.00 melibatkan dua buah lori iaitu sebuah lori jenis Isuzu NPR 150 (RM100,700) dan sebuah lori Hino ( RM108,000 ) serta 30,000 karton rokok putih (RM4.5 juta).

Tambah kenyataan itu, kesemua rampasan telah diklasifikasikan sebagai kes dibawah Seksyen 135 (1) (e) Akta Kastam 1967 memiliki barangan tanpa cukai.
Manakala, PATI yang ditahan telah diserahkan kepada pihak Polis untuk tindakan selanjutnya.-K! ONLINE


KPWKM nafi dakwaan penganjur program WBB atas dasar kroni
Oleh SUBKHI SUDARJI

1 Disember 2021, 5:40 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) menafikan penganjuran Program Wanita Bangkit Berniaga (WBB) dan MyKasih Kapital yang sedang dilaksanakan kementerian menguntungkan syarikat penganjur program keusahawanan terkenal di Malaysia atas dasar ‘kroni’.
Menterinya, Datuk Seri Rina Mohd. Harun berkata, dakwaan tersebut adalah palsu dan tidak benar kerana kerjasama yang dilakukan dalam program (WBB) adalah merupakan satu kolaborasi strategik antara KPWKM dengan syarikat tersebut.
Menurutnya, kerjasama berkenaan adalah tanpa kos manakala pemilihan syarikat itu sebagai rakan strategik berikutan kemampuan dan prestasi syarikat berkenaan terbukti dengan kejayaan melahirkan ribuan usahawan jutawan yang berjaya.
“Pada Oktober 2021, KPWKM telah melancarkan Kempen Wanita Bangkit yang mana pada masa sama syarikat tersebut akan melaksanakan siri kempen Bangkit yang mensasarkan golongan wanita.
“Kolaborasi strategik antara Kementerian dan bersama syarikat swasta dilihat satu usaha signifikan kerana matlamat program adalah bagi membantu golongan wanita tempatan yang terjejas pendapatan ketika mengharungi pandemik Covid-19,” katanya dalam satu kenyataan hari ini. -K! ONLINE


Duduk terlalu lama boleh ‘membunuh’ secara senyap
Oleh KOSMO!

1 Disember 2021, 5:09 pm
CHICAGO, ILLINOIS – Satu kajian mendapati bahawa duduk terlalu lama dalam sehari berisiko menjadi ‘pembunuh’ dalam senyap, lapor akhbar The Sun semalam.
Hal ini kerana duduk selama berjam-jam boleh menyebabkan keadaan pulmonary embolism (PE) iaitu satu keadaan di mana darah beku mengalir ke jantung dan menyekat saluran darah yang seterusnya menyebabkan kematian.
Pembantu profesor perubatan di Fakulti Perubatan Feinberg Universiti Northwestern di Chicago, Dr. Karlyn Martin berkata, orang ramai tidak begitu tahu tentang PE berbanding serangan jantung.
“PE boleh berlaku kepada sesiapa sahaja tanpa mengira usia atau status kesihatan.
“Saya fikir jika seseorang berasa sakit pada bahagian dada, orang akan sering menganggapnya sebagai serangan jantung, dan tidak menganggapnya sebagai PE,” katanya.
Menurut data Yayasan Paru-Paru British pada 2012, seramai 2,300 individu meninggal dunia setiap tahun akibat PE.

Dalam satu per empat kes PE di Amerika Syarikat, pesakit kebiasaannya mengalami beberapa simptom sebelum meninggal dunia seperti kesukaran bernafas, degupan jantung yang terlalu laju, sakit dada, batuk berdarah dan rasa seperti ingin pitam atau pitam.
Menurut wartawan sains dan bekas doktor perubatan, Dr. Michael Mosley, menggesa orang ramai untuk lebih kerap berdiri sebagai salah satu cara bagi meningkatkan kesihatan. – AGENSI


5,439 kes baharu direkodkan
Oleh SITI A'ISYAH SUKAIMI

1 Disember 2021, 4:31 pm
PUTRAJAYA – Kes harian Covid-19 hari ini merekodkan sebanyak 5,439 kes, menjadikan jumlah kumulatif sebanyak 2,638,221 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya dalam ciapan Twitter di sini hari ini. – K! ONLINE


Kit ujian kendiri Covid-19 kini diwartakan barang kawalan
Oleh PETAH WAZZAN ISKANDAR

1 Disember 2021, 4:29 pm
PUTRAJAYA – Kit Ujian Pantas Antigen Covid-19 (Ujian Sendiri) kini diwartakan sebagai barang kawalan di bawah Perintah Kawalan Bekalan (Barang-Barang Kawalan) (No.6) 2021 berkuat kuasa hari ini.
Pengarah Bahagian Penguat Kuasa Kementerian Dalam Negeri dan Hal Ehwal Pengguna (KPDNHEP), Azman Adam berkata. berkata, penguatkuasaan itu dibuat selepas ia diwartakan pada 24 November lalu bagi menjamin keberadaan dan bekalan sentiasa mencukupi di pasaran.
Katanya, pihaknya mengambil maklum akan keperluan Kit Ujian Pantas Antigen Covid-19 oleh Keluarga Malaysia sebagai salah satu langkah awal pencegahan penularan pandemik tersebut ketika ini.
“Buat masa ini, bekalannya didapati mencukupi di pasaran dan sehingga kini tiada aduan berkenaan kekurangan bekalan diterima pihak KPDNHEP.
“Malah, ia bukan sahaja boleh diperolehi di farmasi dan fasiliti kesihatan, tetapi boleh dibeli di premis lain yang telah berdaftar seperti di pasar raya besar, pasar raya, kedai serbaneka dan stesen minyak,” katanya dalam satu kenyataan di sini hari ini. -K! ONLINE


Hujan lebat berterusan di Kelantan, Terengganu esok
Oleh KOSMO!

1 Disember 2021, 4:12 pm
PETALING JAYA – Jabatan Meteorologi Malaysia (MetMalaysia) hari ini mengeluarkan amaran hujan berterusan peringkat kuning di beberapa kawasan di negeri Kelantan dan Terengganu.
MetMalaysia dalam satu kenyataan di laman Facebook berkata, amaran cuaca tersebut dijangka bermula esok sehingga Jumaat.
Bagi negeri Kelantan, ia melibatkan sembilan kawasan iaitu Tumpat, Pasir Mas, Kota Bahru, Jeli, Tanah Merah, Bachok, Machang, Pasir Puteh dan Kuala Krai.
Sementara itu, bagi negeri Terengganu ia melibatkan semua kawasan di negeri terbabit.-K! ONLINE


Tanpa Allah, saya bukan siapa-siapa – Aliff Aziz
Oleh NUR EMIRA SAIZALI

1 Disember 2021, 4:19 pm
PETALING JAYA – Populariti kembali memuncak selepas menyertai Gegar Vaganza musim kelapan (GV8), namun situasi tersebut bukanlah tiket untuk penyanyi Aliff Aziz hanyut dalam lautan pujian.
Memberi peringatan terhadap diri sendiri agar tidak terleka dengan duniawi, Aliff atau nama sebenarnya Mohamad Aliff Aziz, 30, memberitahu dia tidak akan berada di posisinya ketika ini tanpa rahmat daripada Tuhan.
“Tanpa henti menitipkan peringatan untuk diri sendiri. Tanpa Allah SWT, saya bukan siapa-siapa. LailahaillAllah,” katanya ringkas dalam satu entri Instagram hari ini.
Sejak minggu lalu, Aliff kembali menjadi perhatian ramai selepas mendapat markah tertinggu untuk dua persembahannya pada minggu pertama dan kedua pada konsert mingguan GV8 yang bermula sejak 21 November lalu.
Aliff juga antara nama yang disebut-sebut sebagai peserta yang bakal berjaya mendapat tempat ke konsert final GV8 sekiranya momentum persembahannya terus meningkat.
Terdahulu, sekitar Ogos lalu, suami kepada pelakon, Bella Astillah itu turut menyertai aktiviti tabligh dengan tujuan mendalami agama sekali gus mendekatkan diri dengan Tuhan.

Terdahulu, nama Aliff kerap terpalit dengan pelbagai isu panas iaitu siri kecurangan, video lucah dan perbuatan mencuri.
Aliff mendirikan rumah tangga pada 2016 bersama pelakon Bella Astillah dan dikurniakan dua orang anak, Muhammad Ayden Adrian, 3, dan Ara Adreanna, setahun. – K! ONLINE


Cukai pendapatan RM10.4 bilion masih tertunggak
Oleh MOHD RASDAN AHMAD

1 Disember 2021, 4:20 pm
PETALING JAYA – Nilai cukai pendapatan individu yang membabitkan lebih 1.03 juta pembayar berjumlah RM 10.4 bilion masih tertunggak sehingga 31 Disember 2020.
Menteri Kewangan, Tengku Datuk Seri Zafrul Tengku Abdul Aziz berkata, manakala jumlah cukai pendapatan syarikat yang tertunggak bagi tempoh sama adalah sebanyak RM22.8 bilion yang membabitkan 160,048 syarikat.
“Tunggakan cukai pendapatan berkenaan ketika ini masih dalam proses pungutan yang dilakukan oleh pihak Lembaga Hasil Dalam Negeri (LHDN),” katanya dalam jawapan bertulis di Dewan Rakyat hari ini.
Beliau berkata demikian ketiuka menjawab soalan Chan Ming Kai (PH-Alor Setar) yang ingin tahu mengenai jumlah tunggakan cukai pendapatan individu dan syarikat yang belum dikutip LHDN dan pecahan mengikut banjaran pendapatan bercukai. -K! ONLINE


Tak perlu tutup Parlimen – KJ
Oleh SITI A'ISYAH SUKAIMI

1 Disember 2021, 4:26 pm
PUTRAJAYA – “Tiada keperluan untuk menutup perjalanan Parlimen,” kata Menteri Kesihatan, Khairy Jamaluddin Abu Bakar.
Menurutnya, Kementerian Kesihatan (KKM) mempunyai kerangka strategi serta berpengalaman dalam menangani dan menguruskan kes jangkitan Covid-19.
“Kalau kita buat ujian saringan kerap di Parlimen iaitu setiap dua hari, kita dapat mengesan kes dengan cepat dan mengasingkan mereka yang disahkan positif.
“Maka tidak ada keperluan menutup perjalanan Parlimen. Kita ada pengalaman, kerangka strategi serta vaksinasi dan sekiranya ada kes positif, kita asingkan mereka.
“Justeru, saya harapkan apabila berlaku kes, kita tidak perlu untuk melaksanakan pendekatan drastik seperti Perintah Kawalan Pergerakan (PKP), lockdown atau tutup Parlimen sebagainya,” katanya pada sidang akhbar di sini hari ini.
Semalam media melaporkan, KKM mengesan 84 kes positif Covid-19 susulan Persidangan Mesyuarat Kedua Penggal Keempat Parlimen Keempat Belas Dewan Rakyat yang kini sedang berlangsung, sejak 27 Oktober hingga 23 Disember depan. -K! ONLINE


Kerajaan diminta pertimbang solat saf rapat – Asyraf Wajdi
Oleh HARRITH HISHAM

1 Disember 2021, 4:14 pm
PETALING JAYA – Kerajaan perlu mempertimbangkan kebenaran bagi aktiviti solat berjemaah di masjid dan surau tanpa ada penjarakkan saf.
Ketua Pergerakan Pemuda UMNO, Dr. Asyraf Wajdi Dusuki berkata, aktiviti solat berjemaah di masjid dan surau boleh dimulakan selepas membuat perbandingan situasi orang ramai berhimpun semasa perlawanan akhir Piala Malaysia semalam.
“Sudah tiba masanya untuk saf-saf solat di masjid dan surau dirapatkan. Individu boleh membuat saringan awal secara kendiri.
“Bagi yang terdedah kepada mereka yang positif, perlu ada kebertanggungjawaban kendiri dan elakkan diri daripada mengunjungi tempat-tempat awam termasuk masjid,” tulis beliau dalam satu hantaran di Facebook hari ini.
Dalam pada itu, Asyraf turut menyertakan tanda pagar #SokongSafDirapatkan sebagai sokongan untuk jemaah di seluruh negara supaya dapat menunaikan ibadat solat dengan saf rapat semula. K!ONLINE.


Melayu paling ramai mati akibat jangkitan Covid-19
Oleh MOHAMAD NAUFAL MOHAMAD IDRIS

1 Disember 2021, 3:32 pm
SHAH ALAM – Melayu merupakan kaum yang paling ramai meninggal dunia akibat dijangkiti Covid-19 dari tahun 2020 hingga November 2021 di Selangor.
Pengerusi Jawatankuasa Tetap Kesihatan Awam, Perpaduan Pembangunan Wanita dan Keluarga negeri, Dr. Siti Mariah Mahmud berkata, berdasarkan rekod mendapati 4,696 kes kematian melibatkan Melayu diikuti Cina (1,800 kes), India (1,285 kes) dan lain-lain 52 kes.
“Manakala individu bukan warganegara pula mencatatkan 1,718 kes kematian.
“Sebanyak 9,551 kes kematian akibat Covid-19 dicatatkan pada tahun ini sehingga November lalu manakala untuk sepanjang tahun 2020 pula merekodkan 66 kes kematian,” katanya pada sidang Dewan Undangan Negeri (DUN) Selangor, hari ini.
Beliau berkata demikan bagi menjawab pertanyaan lisan Lau Weng San (PH-Banting) berhubung jumlah kematian akibat Covid-19 mengikut pecahan kaum di Selangor.
Siti Mariah yang merupakan Ahli Dewan Undangan Negeri (ADUN) Seri Serdang menjelaskan sejumlah 775 kes kematian individu yang telah lengkap divaksinasi dicatatkan dari 1 Jun sehingga 24 November tahun ini. -K!ONLINE


Agong gusar penularan varian Omicron
1 Disember 2021, 4:10 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan kegusaran terhadap penularan varian baharu Covid-19 iaitu Omicron yang menular ke banyak negara seluruh dunia.
Datuk Pengelola Bijaya Diraja, Datuk Indera Ahmad Fadil Shamsudin dalam kenyataan berkata, Baginda menzahirkan kebimbangan susulan keputusan Pertubuhan Kesihatan Sedunia (WHO) mengkategorikan varian Omicron sebagai Variant of Concern (VOC) yang diklasifikasikan sebagai lebih berbahaya dan cepat merebak berbanding varian-varian terdahulu selain berpotensi mengurangkan keberkesanan vaksin.
“Seri Paduka Baginda menasihati seluruh rakyat terus beristiqamah dalam kawalan kendiri dan berdisiplin dalam mematuhi prosedur operasi standard (SOP) yang ditetapkan kerajaan.
“Baginda menyeru rakyat sentiasa berwaspada dan tidak alpa dalam menjalankan aktiviti-aktiviti harian dengan norma baharu bagi memastikan penularan wabak Covid-19 khususnya Omicron dapat dibendung walaupun tiada kes varian baharu ini dilaporkan di Malaysia,” katanya di sini hari ini.
Tambahnya, Seri Paduka Baginda turut menasihati rakyat, supaya melengkapkan suntikan dos vaksin dan mendapatkan dos penggalak bagi melindungi diri dan memelihara kesihatan serta keselamatan diri, keluarga dan masyarakat.
“Seri Paduka Baginda menzahirkan harapan supaya rakyat melaksanakan tanggungjawab sosial dengan segera mendapatkan pemeriksaan dan rawatan jika bergejala dan mengasingkan diri jika disahkan positif atau ditakrifkan sebagai kontak rapat sekali pun tidak bergejala.

“Baginda berpandangan bahawa segala pengorbanan dan usaha-usaha kita bersama pihak berkuasa serta petugas barisan hadapan selama ini dalam memerangi Covid-19 akan menjadi sia-sia sekiranya negara menghadapi ancaman gelombang baharu penularan wabak ini,” katanya.
Jelasnya, Seri Paduka Baginda menzahirkan sokongan penuh terhadap kerajaan khususnya Kementerian Kesihatan (KKM) dan Majlis Keselamatan Negara (MKN) mempertingkatkan langkah-langkah pencegahan, kawalan sempadan dan survelan Covid-19 bagi pengembara yang tiba di pintu masuk negara, terutamanya dari negara yang terdapat kes varian Omicron.
“Baginda turut menzahirkan penghargaan terhadap langkah-langkah proaktif yang diambil KKM dalam mempertingkatkan kesiapsiagaan di hospital-hospital dan klinik-klinik kerana dijangkakan bilangan kes harian Covid-19 akan meningkat sekiranya varian ini menembusi negara.
“Seri Paduka Baginda menzahirkan keyakinan bahawa kerjasama dan komitmen antara rakyat dan kerajaan penularan jangkitan Covid-19 khususnya varian Omicron dapat dikekang demi keselamatan diri serta kesejahteraan negara yang dicintai,” jelasnya.
Tegasnya, Baginda mengajak rakyat untuk bersama mendoakan agar rakyat Malaysia dan negara sentiasa berada di bawah lindungan Allah SWT, dijauhi dari sebarang musibah dan wabak Covid-19 dapat dibendung serta diakhiri dengan segera. – K! ONLINE


Jahidah mahu namakan bayi Jihardy Nasywan
Oleh NOR SHAFAWATI YUP

1 Disember 2021, 4:22 pm
SEREMBAN – Keluarga mangsa keganasan rumah tangga, Jahidah Nordin yang selamat melahirkan bayi secara pembedahan di Hospital Tuanku Ja’afar (HTJ) malam tadi berhsrat menamakan bayi itu Jihardy Nasywan.
Adiknya, Fazariah Nordin, 38, berkata, Jihardy Nasywan yang membawa maksud ‘perjuanganku kegembiraan memperoleh kemenangan’ sangat bermakna dan berkaitan dengan episod hitam yang menimpa Jahidah, 43.
“Anak yang lahir ini sangat kuat dan nama Jihardy Nasywan ada perkaitan dengan kejadian yang belaku pada kakak Jahidah.
“Kakak dari usia kandungan enam minggu sudah terlantar, macam-macam jenis ubat dah masuk tapi keajaiban berlaku bayi ini kuat dan membesar dengan baik, ” katanya ketika ditemui di rumah Fauziah Nordin di Bandar Seri Sendayan di sini hari ini.
Sebelum ini, Fauziah, 40 menggalas tanggungjawab menjaga Jahidah sebelum kakaknya menjalani pembedahan melahirkan bayi pada pukul 9 malam tadi manakala Fazariah pula menetap di Melaka.
Jelas Fazariah, setakat ini hanya Fauziah telah melawat bayi di hospital pada pukul 9.30 pagi tadi, namun jantina belum dapat disahkan kerana pihak hospital perlu mendapatkan pengesahan waris.

“Berdasarkan ‘scan’ (imbasan) sebelum ini bayi itu adalah lelaki tetapi belum dapat disahkan kerana Fauziah hanya sempat memegang bayi selama lima minit kemudian kakitangan hospital kata tidak boleh pegang.
“Alhamdulillah bayi ini sihat dan dilahirkan dengan berat dua kilogram,” katanya. -K! ONLINE


Sedia ceburi bidang lakonan, Sophia De Fam idam wangian sendiri
Oleh MOHD. HAIKAL ISA

2 Disember 2021, 9:36 pm
PETALING JAYA – Tidak seperti dua rakannya dalam kumpulan De Fam yang kian mengorak langkah dalam bidang lakonan, penyanyi Sophia Liana mendedahkan dia tidak mahu tergesa-gesa ke arah sama.
Bagaimanapun, pemilik nama lengkap, Sophiatul Liana Mohamed Sobri itu berkata, dia sedang dalam usaha untuk melebarkan sayap dalam bidang lakonan namun pada masa sama, ingin memastikan hadir sekali bersama kualiti.
“Ada tawaran lakonan, jadi jangan terkejut kalau saya akan aktif dalam bidang lakonan. Cuma dalam memastikan mampu memberikan hasil lakonan yang baik saya tidak mahu terlalu tamak. Perlu ada persiapan yang rapi.
“Nyanyian pula memang saya teruskan seperti biasa. Persembahan juga ada, cuma dalam tempoh terdekat ini fokus saya adalah untuk menjayakan Korea Music Festival tidak lama lagi,” katanya.
Dalam pada itu, Sophia, 31, memaklumkan, ketika ini, fokus utamanya adalah untuk mempunyai empayar perniagaan. Walaupun menyedari perihal tersebut bukan satu usaha yang mudah namun dia yakin kerja keras adalah faktor utama kejayaan seseorang.
Mengambil peluang memulakan langkah dalam bidang perniagaan dengan menjalinkan kerjasama bersama Nori Malaysia Sdn. Bhd., jelas Sophia, ini adalah permulaan yang baik buat dirinya.

Memilih untuk muncul dengan wangian SophiaShals Aloe Vera Gel, katanya, walaupun jenama ini menggabungkan dia dengan Shalma Ainaa namun dirinya tetap bangga dengan hasil sepanjang setahun produk ini di pasaran.
“Memang menjadi impian saya untuk terbabit dalam bidang perniagaan, jadi apabila diberi peluang oleh pihak Nori Malaysia untuk menghasilkan wangian bersama Shalma, saya tidak mengambil masa lama untuk bersetuju.
“Bagi saya ini juga adalah langkah awal untuk melangkah lebih jauh. Jika saya berjaya dengan produk SophiaShals bukan sesuatu yang mustahil untuk saya muncul dengan wangian jenama saya sendiri suatu hari nanti,” katanya.
Tidak menolak pemasaran ada cabaran utama produk SophiaShals, Sophia bersyukur untuk mempunyai bantuan daripada pihak Nori Malaysia. Jelasnya, walaupun produknya mendapat sambutan secara atas talian namun peluang untuk memasarkan SophiaShals di beberapa pasaraya AEON terpilih membuka ruang untuk dia memperkukuhkan jenama ini.
“Produk ini sudah setahun di pasaran, jadi sambutan agak baik. Tahun lalu bila Perintah Kawalan Pergerakan (PKP) dilaksanakan jualan secara atas talian sedikit sebanyak memudahkan pelanggan untuk mendapatkan produk SophiaShals.
“Selepas ini produk SophiaShals juga boleh didapati di lapan AEON di seluruh negara. Mengikut perancangan juga produk kami akan berada di lima lokasi lain antaranya di Pantai Timur,” ujarnya. – K! ONLINE.


Bapa Noryn Aziz meninggal dunia akibat kanser hati
2 Disember 2021, 8:03 pm
PETALING JAYA – Setahun selepas kehilangan bapa mertua, penyanyi Noryn Aziz sekali lagi dilanda kesedihan apabila bapanya, Abd. Aziz Mohd. Dali pula menghembuskan nafas terakhir siang tadi.
Berita duka tersebut dikongsikan sendiri menerusi Instagram penyanyi lagu Fantasi O Realiti itu sebentar tadi.
Menurut Noryn, bapanya meninggal dunia pada pukul 2.30 petang di kediamannya di Shah Alam, Selangor akibat kanser hati tahap empat.
“Dengan dukacitanya dimaklumkan ayah kesayangan saya, Abd. Aziz Mohd. Dali telah kembali ke rahmatullah petang ini di rumah keluarga kami.
“Terima kasih. Al-fatihah buat ayah tersayang,” tulisnya ringkas.
Solat jenazah bapa Noryn akan dilakukan pada malam ini selepas solat Isyak di Surau Rahaiyatul Firdaus, Alam Budiman U10, Shah Alam.

Sementara upacara pengebumian pula akan dilaksanakan selepas itu sekitar pukul 9 malam ini di Tanah Perkuburan Islam Kg. Budiman.
Terdahulu, penyanyi berusia 45 tahun itu kehilangan bapa mertuanya, Datuk Shaik Sulaiman Ismail selepas tiga hari berkahwin dengan suami, Shaik Rizal Shaik Sulaiman pada 13 Oktober tahun lalu. – K! ONLINE


Amaran ribut petir di 3 negeri
Oleh NUR HUDA MUSA

2 Disember 2021, 9:22 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di Sarawak, Sabah dan Wilayah Persekutuan Labuan.
MetMalaysia dalam satu kenyataan berkata, keadaan hujaan lebat berserta ribut petir dijangka melanda beberapa daerah di negeri tersebut sehingga pukul 11 malam ini.
“Keadaan hujan lebat dijangka akan melanda seluruh Wilayah Persekutuan Labuan. Manakala di Sarawak, keadaan itu diramal berlaku di Miri (Telang Usan dan Marudi) dan Limbang.
“Sementara itu di Sabah, keadaan sama turut dijangka berlaku di Pedalaman (Sipitang dan Beaufort), Sandakan (Tongod dan Kinabatangan) dan Kudat,” katanya di sini hari ini.
Terdahulu, dua buah kenderaan tertimbus dalam kejadian tanah runtuh di Seksyen 27 hingga Seksyen 30, Jalan Simpang Pulai-Cameron Highlands hari ini selepas hujan lebat berterusan melanda kawasan itu. – K! ONLINE.


[KEMASKINI] tanah runtuh: Mayat pemandu lori dibawa keluar, bomba ambil masa 10 jam
Oleh ASLIZA MUSA

2 Disember 2021, 11:49 pm
IPOH – Mayat pemandu lori yang terperangkap di bawah timbunan runtuhan tanah di Laluan FT 185, Jalan Simpang Pulai-Blue Valley di sini dikeluarkan pasukan penyelamat pada pukul 10.50 malam ini.
Operasi mengeluarkan mayat mangsa Muhammad Hafiz Hamdi, 31, mengambil masa hampir 10 jam.
Muhammad Hafiz merupakan mayat terakhir yang dikeluarkan selepas pemandu Toyota Alphard, Tan Chee Heng, 36, dijumpai pada pukul 9.30 malam tadi.
Ketua Polis Perak, Datuk Mior Faridalathrash Wahid berkata, mayat kedua-dua mangsa dihantar ke Hospital Raja Permaisuri Bainun untuk dibedah siasat.
Katanya, setakat ini hanya dua kenderaan dikenal pasti terlibat dalam nahas itu dengan dua mangsa telah pun ditemui.
“Hasil perbincangan bersama pihak bomba, Jabatan Kerja Raya (JKR), Angkatan Pertahanan Awam Malaysia (APM) dan pegawai daerah, operasi pencarian masih diteruskan.

“Khidmat Unit Anjing Pengesan (K9) bomba digunakan kerana dikhuatiri terdapat mangsa lain yang tertimbus dalam runtuhan berkenaan,” katanya ketika ditemui di lokasi kejadian di sini hari ini.
Tambah beliau, tiada pergerakan tanah dikesan di lokasi kejadian setakat ini. -K! ONLINE.


Lindungi pemberi maklumat bantu perangi perdagangan haram
Oleh KOSMO!

2 Disember 2021, 8:23 pm
PETALING JAYA – Akta Perlindungan Pemberi Maklumat 2010 (Akta 711) yang sedang dinilai semula dan bakal dibentangkan kepada Kabinet tidak lama lagi adalah bertepatan dengan masanya bagi menggalakkan lebih ramai pemberi maklumat untuk melaporkan salah laku yang berlaku di organisasi awam dan institusi swasta.
Pengasas dan Presiden Persatuan Pemeriksaan Penipuan Bertauliah (ACFE) cawangan Malaysia, Datuk Seri Akhbar Satar berkata, satu kerangka kerja yang kukuh diperlukan bagi melindungi pemberi maklumat yang  membantu menghapuskan perdagangan haram sehingga memberi kesan negatif kepada hasil tahunan kerajaan.
“Peranan pemberi maklumat amat diperlukan, terutamanya di dalam agensi penguatkuasaan undang-undang untuk membanteras rasuah, yang menjadi faktor utama kepada melaratnya perdagangan haram seperti rokok seludup yang mengakibatkan negara kehilangan RM5 bilion dari segi hasil cukai yang tidak dikutip dalam setahun,’’ katanya dalam kenyataan.

Akhbar juga adalah Pemegang Kerusi Profesor di Institut Jenayah dan Kriminologi, HELP University dan bekas Presiden Transparency International Malaysia.
Menurut beliau,  agensi penguatkuasaan undang-undang sudah cukup maklum mengenai ketua-ketua sindiket dan ekosistem rumit yang menjana operasi rokok seludup secara besar-besaran, tetapi malangnya, tiada tindakan berterusan dan berkesan yang diambil sehingga sekarang.
“Namun kita masih beruntung kerana ramai lagi pegawai penguatkuasaan undang-undang yang jujur, boleh diharap dan memiliki integriti yang tidak boleh digugat.

Gambar hiasan
“Cuma, mereka perlu diperkasakan dengan Akta 711 yang lebih kuat bagi menggalakkan, menyokong dan melindungi mereka apabila bersuara menentang rasuah dan salah laku di dalam agensi masing-masing,’’ ujarnya.
Selain itu, tambah beliau, pemberi maklumat hendaklah diberi ganjaran sewajarnya kerana mendedahkan salah laku yang membawa kepada kejayaan penahanan, tindakan mencegah atau pendakwaan seperti tertakluk di bawah Seksyen 26 Akta 711.
Menurut laporan media, pihak berkuasa dan agensi kerajaan telah menerima sebanyak 73,545 laporan salah laku tetapi hanya 527 pengadu menerima perlindungan di bawah Akta 711 sejak 2011.


[KEMASKINI] tanah runtuh : Mayat pemandu Alphard dibawa keluar
Oleh ASLIZA MUSA

2 Disember 2021, 10:29 pm
Ipoh – Mayat pemandu kenderaan pelbagai guna (MPV) jenis Toyota Alphard yang terperangkap dalam kejadian tanah runtuh di Laluan FT 185, Jalan Simpang Pulai-Blue Valley di sini dikeluarkan pasukan penyelamat pada pukul 9.55 malam ini.
Identiti lelaki tersebut bagaimanapun masih belum dikenal pasti.
Pengarah Jabatan Bomba dan Penyelamat Malaysia negeri, Azmi Osman berkata, mangsa yang dipercayai berasal dari Klang itu dipercayai dalam perjalanan dari Gua Musang ke Pulau Pinang.
“Setakat ini, hanya seorang mangsa dijumpai dalam MPV berkenaan. Identiti lelaki yang dijumpai pada pukul 9.30 malam itu masih belum dikenal pasti.
“Operasi masih dijalankan bagi membawa keluar mayat pemandu lori yang terperangkap dalam runtuhan,” katanya.
Mayat mangsa berusia dalam lingkungan 50-an itu dihantar ke Hospital Raja Permaisuri Bainun untuk bedah siasat. -K! ONLINE.


[KEMASKINI] tanah runtuh: Kenderaan tertimbus dikenal pasti
Oleh ASLIZA MUSA

2 Disember 2021, 8:21 pm
IPOH – Operasi mencari kenderaan dan mangsa tertimbus dalam kejadian tanah runtuh di Jalan Simpang Pulai-Cameron Highlands menunjukkan petanda positif apabila kedudukan kenderaan yang tertimbus telah dikenal pasti.
Dalam kejadian pada pukul 1.41 petang itu sebuah kenderaan pelbagai guna (MPV) jenis Toyota Alphard, sebuah kereta dan sebuah lori dipercayai tertimbus sedalam 50 meter.
Sehingga pukul 6 petang tadi Pasukan Khas Taktikal Operasi Penyelamat Malaysia (STORM), Jabatan Bomba dan Penyelamat Malaysia (JBPM) Perak telah mengesan kedudukan kenderaan dan sedang berusaha mengeluarkan mangsa yang terperangkap
Ketua Polis Perak, Datuk Mior Faridalathrash Wahid berkata, identiti mangsa disahkan sebagai Muhammad Hafiz Hamdi, 31, iaitu pemandu lori sayur yang dalam perjalanan dari Cameron Highlands ke Ipoh.
Katanya, pasukan penyelamat berjaya mengesan kedudukan lori berkenaan dan usaha mengeluarkan mangsa tersepit sedang dijalankan.
“Daripada maklumat awal, terdapat seorang mangsa iaitu lelaki berusia 31 tahun yang juga pemandu lori terperangkap dalam runtuhan itu berdasarkan maklumat daripada majikannya.

“Keadaan mangsa bagaimana pun belum diketahui dan usaha menyelamatkannya sedang dijalankan oleh pasukan bomba,” katanya ketika ditemui di lokasi kejadian di sini hari ini.
Turut berada di lokasi ialah Pengerusi Infrastruktur, Tenaga, Air dan Pengangkutan Awam negeri, Datuk Mohd. Zolkafly Harun dan Pengarah JBPM Perak, Azmi Osman.
Pasukan penyelamat menggunakan dua buah eskavator untuk mengorek tanah di lokasi kejadian manakala bantuan jentera sama turut diterima daripada Jabatan Kerja Raya (JKR) Cameron Highlands.
Operasi mencari melibatkan 101 anggota pelbagai agensi termasuk polis dan Pasukan Mencari dan Menyelamat Khas Malaysia (SMART).
Bantuan daripada Angkatan Pertahanan Awam Malaysia (APM) digunakan untuk membuat rondaan udara dengan menggunakan dron selain menilai jika ada pergerakan tanah.


Pembuli sekolah di Perancis berdepan hukuman penjara 10 tahun
Oleh KOSMO!

2 Disember 2021, 8:00 pm
PARIS – Pelajar sekolah yang membuli pelajar lain sehingga mangsa mengambil tindakan bunuh diri atau melakukan cubaan bunuh diri boleh dipenjara sehingga 10 tahun di bawah rang undang-undang baharu yang sedang dipertimbangkan di Perancis, lapor laman berita MailOnline semalam.
Parlimen negara itu kelmarin memeriksa draf rang undang-undang tersebut yang mendapat sokongan daripada Menteri Pendidikan, Jean-Michel Blanquer.
Selain menambah sumber pencegahan dan pendidikan, rang  undang-undang itu akan menghukum jenayah baharu yang dinamakan  ‘buli di sekolah’ jika diluluskan.
Kesalahan itu akan membawa hukuman penjara maksimum tiga tahun dan denda sehingga 45,000 euro (RM215,482) bergantung kepada keseriusan kes dan usia pelaku.
Dalam kes yang melibatkan mangsa membunuh diri atau melakukan cubaan bunuh diri, hukuman penjara adalah  sehingga 10 tahun.
“Kami tidak akan sesekali membiarkan kehidupan anak-anak kami hancur,” kata Blanquer semasa perbahasan draf undang-undang itu.

Beberapa kes buli yang berakhir dengan tragedi bunuh diri telah menjadi tajuk utama di Perancis pada tahun ini, termasuk kes bunuh diri seorang gadis berumur 14 tahun di wilayah  Alsace, timur negara itu  pada Oktober lalu.
Mangsa dibuli  selepas mengaku kepada rakan sekelas bahawa dia merupakan seorang lesbian.
Pada Mac lalu pula, mayat seorang lagi gadis berusia 14 tahun yang hanya dikenali sebagai Alisha ditemui di Sungai Seine, Paris.
Dia telah dibuli dengan teruk oleh murid-murid lain selepas gambar dia memakai pakaian dalam dicuri daripada  telefon bimbitnya. – AGENSI


[KEMASKINI] tanah runtuh: 2 disahkan maut
Oleh ASLIZA MUSA

2 Disember 2021, 10:41 pm
CAMERON HIGHLANDS – Mayat mangsa yang terperangkap dalam kejadian tanah runtuh di Jalan Persekutuan Laluan FT 185 Jalan Simpang Pulai – Blue Valley telah dijumpai pukul 8 malam tadi.
Mangsa, Muhammad Hafiz Hamdi, 31 tahun berasal dari Tanjung Piandang, Parit Buntar itu disahkan meninggal dunia ditempat kejadian.
Ketua Polis Perak, Datul Mior Faridalathrash Wahid mengesahkan kejadian tersebut.
Menurut beliau, ahli keluarga mangsa turut berada di lokasi kejadian bagi membuat pengecaman.
Dalam pada itu, pihak Jabatan Bomba dan Penyelamat negeri memaklumkan terdapat sebuah kenderaan pelbagai guna (MPV) jenis Toyota Alphard turut dijumpai dalam keadaan terbalik.
Menurut kenyataan itu, mangsa dalam kenderaan MPV itu telah dapat dikenal pasti dan dikeluarkan.

“Mangsa dikenali pasti sebagai seorang lelaki berbangsa Cina berumur lingkungan 50an dan telah disahkan maut oleh petugas kesihatan,” ujar jurucakap bomba. – K! ONLINE.


[KEMASKINI] tanah runtuh: Mayat pemandu lori ditemui, nasib pemandu Alphard belum diketahui
Oleh ASLIZA MUSA

2 Disember 2021, 10:25 pm
IPOH – Mangsa pertama yang terperangkap akibat runtuhan tanah di Laluan FT 185, Jalan Simpang Pulai-Blue Valley di sini, berjaya ditemukan sekitar pukul 8 malam.
Mangsa, Muhammad Hafiz Hamdi, 31, yang terperangkap dalam lori dipandunya, meninggal dunia di lokasi kejadian.
Perkara itu disahkan Ketua Polis Perak, Datuk Mior Faridalathrash Wahid.
Operasi mengeluarkan mayat mangsa sedang dijalankan Pasukan Khas Taktikal Operasi Penyelamat Malaysia (STORM) dan Pasukan Mencari dan Menyelamat Khas Malaysia (SMART), Jabatan Bomba dan Penyelamat Malaysia (JBPM) Perak.
Menurut Mior Faridalathrash, selain lori tersebut, pasukan penyelamat turut menjumpai sebuah kenderaan pelbagai guna (MPV) dalam keadaan terbalik.
Bagaimanapun katanya, jumlah mangsa yang berada dalam kenderaan itu belum dikenal pasti.

“Mangsa yang maut merupakan pemandu lori berusia 31 tahun dari Tanjung Piandang. Ahli keluarga mangsa turut berada di lokasi kejadian bagi membuat pengecaman.
“Operasi mengeluarkan mangsa sedang dijalankan namun keadaan lori yang ditimpa runtuhan tanah menyebabkan kerja-kerja berdepan kesukaran,” katanya ketika ditemui di lokasi kejadian di sini hari ini. – K! ONLINE.


Chong Wei dianugerah Ijazah Kehormat Doktor Sains Sukan
Oleh SYED AZLAN SAYED HIZAR

2 Disember 2021, 7:31 pm
ARAU – Lagenda badminton negara, Datuk Lee Chong Wei dianugerahkan Ijazah Kehormat Doktor Sains Sukan daripada Universiti Sains Malaysia (USM) sempena Upacara Konvokesyen ke-58 universiti itu di Balai Menghadap Hijau Istana Arau di sini hari ini.
Raja Perlis, Tuanku Syed Sirajuddin Putra Jamalullail yang juga Canselor USM berkenan menyampaikan ijazah kehormat tersebut.
Dalam istiadat tersebut, baginda bertitah agar semua pihak berhenti melakukan aktiviti-aktiviti yang mengancam kesejahteraan masyarakat dengan keutamaan mestilah diberikan sepenuhnya kepada pembangunan masyarakat dan negara.
“Pertelagahan mahupun pertelingkahan yang dapat meruntuhkan benteng perpaduan masyarakat termasuk melalui media sosial perlu dihentikan sepenuhnya.
“Inilah masanya untuk kita manfaatkan ilmu dan pengetahuan agar dapat keluar seberapa segera dari kemelut yang ada.
“Kita mampu melakukannya dan sama-sama memainkan peranan dalam memerangi Covid-19,” titah baginda ketika berkenan berangkat menyempurnakan Sidang Pertama Istiadat Konvokesyen ke-58 USM di Balai Menghadap Hijau Istana Arau di sini hari ini.

Berangkat sama mengiringi baginda ialah Raja Muda Perlis, Tuanku Syed Faizuddin Putra Jamalullail. – K! ONLINE.


Pemenang Filem Terbaik FFM31 dapat ganjaran DKD RM500,000
Oleh HANISAH SELAMAT

2 Disember 2021, 7:51 pm
PETALING JAYA: Pemenang trofi Filem Terbaik Festival Filem Malaysia (FFM) Ke-31 apabila bakal membawa pulang Dana Kandungan Digital (DKD) bernilai RM500,000 berserta trofi.
Pengerusi Perbadanan Kemajuan Filem Nasional Malaysia (Finas), Zakaria Abdul Hamid, berkata agihan dana itu dibuat dengan mematuhi garis panduan ditetapkan dalam tatacara permohonan DKD sektor industri kreatif.
“Finas sebagai penganjur FFM dengan sokongan Kementerian Komunikasi dan Multimedia (KKMM) bangga dan besar hati dapat bekerjasama menganjurkan majlis pengiktirafan terbesar untuk warga seni ini.
“Bagi penganjuran edisi ke-31, ganjaran DKD bernilai RM500,000 adalah antara pembaharuan yang dilaksanakan bagi menyemarakkan lagi semangat pembikin filem sekaligus terus menghasilkan karya bermutu selaras matlamat kempen Road To Oscar.
“Ini juga tanda penghargaan kepada pasukan pengkarya yang bersungguh-sungguh menyuntik pembaharuan sehingga mereka berjaya dinobatkan sebagai Filem Terbaik,” katanya pada sidang media FFM31 di Hotel Royal Chulan The Curve, semalam.
Hadir sama, Menteri Komunikasi dan Multimedia, Tan Sri Annuar Musa dan Ketua Pegawai Eksekutif (CEO) Finas, Profesor Dr Md Nasir Ibrahim dan Presiden Persatuan Wartawan dan Penulis Hiburan Malaysia (WHAM), Datuk Tengku Khalidah Tengku Bidin.

Malam kemuncak FFM31 dijadualkan diadakan di Dewan Plenari, Pusat Konvesyen Kuala Lumpur (KLCC) pada 10 Disember ini, pukul 9 malam, yang turut dipancarkan secara langsung di TV2.
Akur dengan prosedur operasi standard (SOP) hanya 1,400 tetamu membabitkan calon, wakil filem bertanding, penaja dan jemputan khas yang perlu melalui pemantauan ketat.
Sementara itu, Annuar berkata keputusan menawarkan imbuhan dalam bentuk DKD adalah selepas perbincangannya dengan pihak Finas.
“Saya tanyakan kepada Finas bentuk hadiah yang diberikan dalam penganjuran FFM edisi terdahulu yang menurut mereka, hanya penyerahan trofi tanpa wang ringgit.
“Oleh kerana itu saya minta mereka fikirkan ganjaran paling sesua sebagai penghargaan terhadap pembikin filem dan akhirnya DKD dipilih sebagai hadiah utama,” katanya.
Pada majlis sama, Zakaria mengumumkan 55 filem cereka bertanding merangkumi filem Bahasa Malaysia sebanyak 32 judul; filem Tamil (11 filem), Mandarin (lapan filem) serta masing-masing, dua filem Bahasa Inggeris dan bahasa Iban.
Antaranya Rock 4 : Rockers Never Dai, Ratu Kala Jengking, Sangkar, Pusaka, Suatu Ketika, Wira, Tiada Tajuk, Motif, Bulan & Pria Terhebat, Mimaland, Geran, Wangi, Misteri Delaila, Kron, Roh dan Misi Operasi x.
Naskah lain yang turut bersaing dalam 28 kategori yang dipertandingkan termasuk Upin Upon – Keris Siamang Tunggal, Ejen Ali The Movie, Ada Ada Apa Dengan Dosa serta Misi Operasi X.
Zakaria berkata, fokus FFM31 bukan sekadar meraikan sektor kreatif, sebaliknya menjadi platform satu suara antara kerajaan dengan karyawan filem dan rakyat dalam mendukung kecemerlangan industri.
“Sebagai medan pengiktirafan kepada pencapaian karyawan industri, FFM31 membuktikan manifestasi sinema Malaysia yang berinspirasikan keunikan dan variasi cerita.
“Ini termasuk identiti serta nilai tempatan dengan impak pembikinan dan tontonan sejagat merentas sempadan,” katanya lagi.
Bersempena penganjuran FFM31, beberapa program sisipan berkaitan perfileman dan seni dianjurkan seperti sesi tayangan serta apresiasi filem di beberapa lokasi pawagam termasuk Sabah dan Sarawak.
Finas juga tidak ketinggalan menjayakan program webinar dengan mempelbagaikan pengisian selain disertai panel dari dalam dan luar negara. – K! ONLINE


Ibu tersilap iklankan bayinya untuk dijual
Oleh KOSMO!

2 Disember 2021, 7:30 pm
LONDON – Seorang wanita di Britain tanpa sengaja mengiklankan bayinya untuk dijual bersama kenyataan ‘perlu dijual hari ini’ ketika dia sebenarnya  mahu menjual sofa miliknya, lapor akhbar New York Post semalam.
Lucy Battle, 20, cuba menjual sofa dua tempat duduknya,  namun tersilap menyertakan sekali gambar bayi lelakinya.
Dia memuat naik gambar bayi berusia tujuh bulan itu di sebuah halaman jualan Facebook dan tidak menyedarinya sehinggalah menerima ratusan komen berkenaan iklan tersebut.
“Saya telah memuat naik gambar yang salah ketika memilih seleksi gambar di telefon bimbit saya.
“Ia bagaimanapun berkesan kerana salah satu mesej yang diterima adalah daripada seseorang yang bertanyakan tentang sofa itu,” katanya.
Namun, kebanyakan mesej yang diterimanya adalah daripada orang ramai yang bergurau dengan meminta Battle menjual bayinya yang bernama Oscar.

“Bolehkan saya menukarnya (bayi itu) dengan seorang remaja?,” komen seorang netizen.
“Adakah bayi anda pandai mencuci?,” komen seorang netizen lain.
Battle kemudian menjelaskan bahawa dia mengiklankan sofa dan bukan bayinya. – AGENSI


Bayi Jahidah dibenarkan pulang
Oleh NOR SHAFAWATI YUP

2 Disember 2021, 7:25 pm
SEREMBAN – Bayi mangsa keganasan rumah tangga, Jahidah Nordin kini berada dalam keadaan stabil dan pihak hospital telah memberi kebenaran kepada keluarga untuk membawa pulang permata hati itu.
Adiknya, Fazariah Nordin, 38, berkata, berita gembira itu dimaklumkan kakaknya, Fauziah Nordin, 40, setelah menerima panggilan daripada jururawat Hospital Tuanku Ja’afar (HTJ) petang tadi
“Alhamdulillah kakak (Fauziah) baru je WhatsApp sekarang kakak (Fauziah) dekat hospital uruskan bayi belum ada perkembangan lain lagi,” katanya ketika dihubungi di sini hari ini.
Menurut Fazariah, kakaknya Jahidah kini berada dalam keadaan stabil dan masih berada di bawah pengawasan pihak hospital.
Dalam pada itu, Fazariah memberitahu, keluarga abang iparnya, Rosmaini Abd. Raof tidak pernah menghubungi keluarganya bertanyakan keadaan Jahidah sejak kes kakaknya dipukul hingga koma berlaku.
“Tetapi kami tidak kejam pun, kami masih beritahu suami kakak yang kakak dah melahirkan bayi. Itu hak dia,” katanya lagi.

Jahidah selamat melahirkan bayi tersebut secara pembedahan kecemasan kira-kira pukul 9 malam, 30 November lalu.
Semalam Kosmo! melaporkan, keluarga berhasrat menamakan bayi itu Jihardy Nasywan yang membawa maksud ‘perjuanganku kegembiraan memperoleh kemenangan’
Nama itu sangat bermakna dan berkaitan dengan episod hitam yang menimpa Jahidah. -K! ONLINE.


[KEMASKINI]: Kenderaan tertimbus dalam runtuhan tanah dikesan
Oleh ASLIZA MUSA

2 Disember 2021, 6:27 pm
IPOH –  Pasukan penyelamat berjaya mengesan kedudukan lori yang tertimbus dalam kejadian tanah runtuh di Kilometer 27.1, Jalan Simpang Pulai-Blue Valley sekitar pukul 5 petang tadi.
Usaha mengeluarkan mangsa sedang dijalankan oleh Pasukan Khas Taktikal Operasi Penyelamat Malaysia (STORM), Jabatan Bomba dan Penyelamat Malaysia (JBPM) Perak.
Laluan FT 185, Jalan Simpang Pulai-Blue Valley di sini ditutup untuk semua jenis kenderaan berikutan kejadian tanah runtuh sekitar pukul 1.44 petang.
Berita berkaitan: Laluan ke Cameron Highlands ditutup untuk semua kenderaan
Kejadian runtuhan tanah sepanjang 100 meter dipercayai ekoran hujan berterusan yang menyebabkan hakisan tanah. -K! ONLINE.


Orang ramai perlu divaksin setiap tahun-CEO Pfizer
Oleh KOSMO!

2 Disember 2021, 6:55 pm
WASHINGTON – Orang ramai berkemungkinan besar memerlukan suntikan  vaksin Covid-19 secara tahunan selama bertahun-tahun pada masa akan datang, kata ketua firma farmaseutikal Pfizer kepada Perbadanan Penyiaran Britain (BBC) hari ini,
Dr Albert Bourla berkata, beliau berpendapat suntikan berkala tersebut perlu untuk mengekalkan ‘perlindungan  tahap tinggi’ daripada jangkitan koronavirus.
Ketua Pegawai Eksekutif (CEO) Pfizer itu bercakap kepada BBC sebelum kemunculan varian Omicron yang pertama kali dikenal pasti di Afrika Selatan dan juga menjelang pengumuman  London bahawa Britain telah menandatangani kontrak untuk membeli 54 juta dos tambahan vaksin Pfizer-BioNTech serta 60 juta dos Moderna pada tahun 2022 dan 2023.
Bourla berkata, Pfizer telah pun menghasilkan vaksin dinaik taraf  bagi menangani varian Beta yang juga pertama kali dikesan di Afrika Selatan dan Delta yang julung kalinya ditemui di India namun, kedua-dua vaksin itu tidak diperlukan.
Pfizer, katanya, kini berusaha untuk menghasilkan vaksin diperbaharui bagi menangani varian Omicron dengan dos tersebut dijangka siap dalam masa 100 hari.
Sementara itu, beberapa yayasan kesihatan global mendakwa bahawa Pfizer, BioNTech dan Moderna telah mengaut keuntungan daripada pandemik  dan ia adalah perbuatan tidak bermoral.

Pfizer menjana pendapatan sekurang-kurangnya AS$35 bilion (RM148 bilion) hasil daripada jualan vaksin pada tahun ini yang turut menyaksikan harga sahamnya melonjak tinggi
Bourla bagaimanapun menganggap isu syarikatnya mengaut keuntungan sebagai perkara biasa.
“Apa yang penting adalah berjuta-juta nyawa dapat diselamatkan,” katanya. – Agensi


Selangor setuju ECRL guna jajaran asal
Oleh AHMAD SHAHERMAN SHAMSURI

2 Disember 2021, 7:42 pm
KUALA LUMPUR – Kerajaan Selangor secara rasminya bersetuju mengenai jajaran Laluan Rel Pantai Timur (ECRL) akan menggunakan laluan asal projek berkenaan iaitu melalui Jajaran Utara.
Jajaran tersebut merangkumi Jajaran Seksyen C ECRL yang melibatkan Seksyen C1 dari Mentakab ke Gombak dan Seksyen C2 yang merangkumi Gombak, Serendah sehingga Pelabuhan Klang.
Menteri Besar Selangor, Datuk Seri Amirudin Shari berkata, keputusan itu turut dipersetujui Majlis Mesyuarat Kerajaan Negeri (MMKN) yang bermesyuarat dua kali sebelum ini iaitu pada 17 November dan 24 November lalu.
Beliau berkata, keputusan tersebut juga dibuat selepas memperhalusi laporan kesemua 37 sesi libat urus projek ECRL bersama-sama dengan jabatan dan agensi kerajaan negeri.

“Saya dengan rasminya memaklumkan bahawa Kerajaan Selangor tiada lagi halangan bagi pelaksanaan ECRL untuk merentasi bahagian utara negeri ini.
“Kelulusan ECRL Jajaran Utara ini juga adalah berdasarkan pemakluman MOT (Kementerian Pengangkutan) dan MRLSB (Malaysia Rail Link Sdn. Bhd.) bahawa ECRL tidak akan menjejaskan kawasan berisiko seperti Permatang Kuarza Gombak yang kini dalam proses pengiktirafan sebagai Tapak Warisan Dunia UNESCO,” katanya.

Beliau berkata demikian pada majlis pertukaran perjanjian Seksyen C (Jajaran Utara) di sini.
Turut hadir Menteri Pengangkutan, Datuk Seri Wee Ka Siong, Duta China ke Malaysia, Kaunselor Politik Kedutaan Besar China, Yu Jun, Presiden China Communications Construction Company Ltd. (CCCC), Wang Haihuai,  Pengarah Urusan CCCC, Kong Qi dan Ketua Pegawai Eksekutif MDLSB, Datuk Seri Darwis Abdul Razak.

Mengulas lanjut, Amirudin berkata, pihaknya menyokong Jajaran Utara berdasarkan komponen utama Projek ECRL dalam melengkapkan jambatan darat bagi pengangkutan kargo Pelabuhan Kuantan ke Pelabuhan Klang.
Tambah beliau, Jajaran Utara juga akan dapat terus menghubungkan para penumpang dari negeri Pantai Timur ke Terminal Bersepadu (ITT) Gombak.


Kemenangan KL City hadiah buat DBKL
Oleh MUHAMMAD HELMEE RAMLI

2 Disember 2021, 7:53 pm
KUALA LUMPUR – Dewan Bandaraya Kuala Lumpur (DBKL) menerima hadiah terbaik sempena ulang tahun ke-50 apabila Kuala Lumpur City FC (KL City) menjulang Piala Malaysia selepas menewaskan Johor Darul Ta’zim (JDT) pada Selasa lalu.
Skuad The City Boys itu bakal mengadakan majlis istimewa di Stadium Bola Sepak Cheras, Kuala Lumpur esok bagi menyambut kepulangan trofi keramat tersebut selepas menanti selama 32 tahun.
Presiden KL City, Tan Sri Annuar Musa menyatakan kemenangan yang diraih pasukan tersebut dikongsi oleh seluruh warga ibu kota sekali gus bakal menjadi detik terindah buat mereka.
“Dewan Bandaraya Kuala Lumpur bakal menyambut ulang tahun ke-50. Kemenangan Kuala Lumpur City menjadi hadiah ulang tahun terbaik buat DBKL.
“Esok Stadium Bolasepak Kuala Lumpur menyambut Piala Malaysia. Artis yang turut serta adalah Sufi, Putera, Ara Johari, Wani Kayrie, Masya Masyitah, Nora, Jasper dan lain-lain,” katanya menerusi ciapan Twitter.
Sebagai rekod, KL City menamatkan kemarau kejuaraan Piala Malaysia selama 32 tahun selepas membenam JDT 2-0 pada perlawanan akhir yang berlangsung di Stadium Nasional, Bukit Jalil Selasa lalu. – K! ONLINE


Lelaki letak gam pada mangga kunci pusat vaksinasi
Oleh KOSMO!

2 Disember 2021, 7:00 pm
LONDON – Tindakan seorang lelaki yang meletakkan gam pada mangga kunci sebuah pusat vaksinasi di Gorleston, England untuk menghalang orang ramai daripada mendapatkan suntikan vaksin menerima padah apabila dia dijatuhi hukuman penjara selama 12 minggu, lapor laman berita Lad Bible.
Tindakan Hayden Brown, 53,  menyebabkan pekerja-pekerja  pusat vaksinasi itu tidak dapat  membuka premis berkenaan  sekali gus menjadi punca beratus-ratus  individu gagal  mendapatkan dos penggalak seperti yang dijadualkan.
Menurut laporan, beberapa buah kamera keselamatan telah dipasang di lokasi  kejadian dan kawasan sekitarnya selepas dua insiden serupa berlaku sebelum ini.
Brown kemudian ditahan dan semasa perbicaraan di Mahkamah Majistret Norwich minggu ini, dia mengaku bersalah atas tuduhan melakukan kerosakan jenayah dan menyebabkan gangguan terhadap orang awam.
Lelaki itu juga mengakui memiliki ganja selepas polis menemui dadah itu di kediamannya.
Superitendan Nathan Clarke berkata, seramai 504 individu terkesan akibat perbuatan lelaki tersebut.

“Tindakannya menyebabkan lebih 500 orang gagal mendapatkan suntikan vaksin.
“Sebahagian besar penerima itu adalah warga emas dan ‘kekacauan’ itu telah menyebabkan mereka berasa resah kerana telah terpilih untuk menerima suntikan vaksin, namun gagal mendapatkannya,” kata Clarke. – AGENSI


Penjawat awam Kelantan terima bantuan khas RM1,000
Oleh ROSALWANI CHE SOH

2 Disember 2021, 7:21 pm
KOTA BHARU – Kerajaan negeri Kelantan bersetuju memberikan bantuan khas kepada kakitangan awam di seluruh negeri ini sebanyak RM1,000 seorang.
Perkara itu diumumkan Menteri Besar, Datuk Ahmad Yakob semasa mengakhiri pembentangan Belanjawan Kelantan 2022 pada persidangan Dewan Undangan Negeri (DUN) Ke-14 di sini hari ini.
Menurut Ahmad, selain penjawat awam, kumpulan lantikan politik merangkumi penghulu, kakitangan halaqat dan penyelaras DUN turut menerima bantuan khas sebanyak RM500 seorang.
“Bantuan khas sebanyak RM250 diberikan kepada para guru al-Quran dan fardu ain,” katanya tanpa menjelaskan tarikh bantuan tersebut akan disalurkan kepada para penerima.
Terdahulu, Ahmad membentangkan Belanjawan Kelantan 2022 dengan unjuran defisit lebih tinggi iaitu RM90.49 juta, berbanding tahun lalu sebanyak RM66.02 juta.
Menurutnya, meskipun anggaran belanjawan defisit setiap tahun, kerajaan negeri masih mencatatkan perbelanjaan sebenar yang surplus atau lebihan selama empat tahun berturut-turut.

“Pada 2017, surplus dicatatkan Kelantan adalah sebanyak RM38.82 juta manakala pada 2018 surplus RM40.46 juta, 2019 surplus RM445.69 juta dan pada 2020, surplus RM45.44 juta,” ujar beliau.
Katanya, Belanjawan Kelantan 2022 memperuntukkan RM1.51 bilion sebagai perancangan berbelanja secara berhemah dengan anggaran hasil negeri pada tahun depan sebanyak RM991.74 juta. -K! ONLINE.


Selangor miliki jumlah kanak-kanak tertinggi
Oleh MOHD. HUSNI MOHD. NOOR

2 Disember 2021, 5:25 pm
PUTRAJAYA – Statistik Kanak-Kanak Malaysia 2021 dikeluarkan Jabatan Perangkaan Malaysia (DOSM) hari ini mendedahkan bilangan kanak-kanak paling tinggi direkodkan di Selangor.
Ketua Perangkawan Malaysia Datuk Seri Dr. Mohd. Uzir Mahidin berkata, seramai 1,778,600 kanak-kanak berusia bawah 18 tahun direkodkan di negeri itu.
Beliau berkata, negeri kedua tertinggi adalah Sabah dengan 1,116,200 kanak-kanak diikuti Johor (1,069,900), Sarawak (756,100), Kelantan (670,100), Kedah (639,200) dan Perak (631,000).
“Berdasarkan peratusan kanak-kanak dalam kalangan penduduk pula, Putrajaya merekodkan peratusan tertinggi iaitu mewakili 37.2 peratus diikuti Terengganu (35.6 peratus) dan Kelantan (34.7 peratus).
“Peratusan terendah bilangan kanak-kanak direkodkan di Pulau Pinang yang hanya mewakili 22.6 peratus,” katanya menerusi satu kenyataan hari ini.
Katanya, ketika ini, jumlah kanak-kanak berusia 18 tahun ke bawah di Malaysia mencecah 9.13 juta iaitu mewakili 28 peratus daripada keseluruhan penduduk negara.

Mohd. Uzir berkata, statistik turut mendedahkan bilangan kanak-kanak lelaki adalah seramai 4.71 juta lebih ramai berbanding kanak-kanak perempuan iaitu 4.42 juta. – K! ONLINE


JPJ sita lori kontraktor pembersihan dipandu warga asing
2 Disember 2021, 5:49 pm
AMPANG – Sejumlah 25 kenderaan termasuk lima lori milik syarikat kontraktor pembersihan yang dipandu warga asing disita dalam Operasi Khas Pemandu Warga Asing (Ops PeWA) di sekitar daerah ini, hari ini.
Pengarah Jabatan Pengangkutan Jalan (JPJ) Kuala Lumpur, Mohd. Zaki Ismail berkata, sebanyak 144 notis saman dikeluarkan dan diambil tindakan di bawah Akta Pengangkutan Jalan (APJ) 1987 dan Kaedah-Kaedah Pengangkutan Jalan.
“Sepanjang operasi kita turut mengesan pelbagai kesalahan dilakukan warga asing antaranya tiada lesen memandu kompeten (CDL), tidak mempunyai lesen vokasional (PSV/GDL), insurans kenderaan tamat tempoh, kesalahan teknikan dan lain-lain.
“Seramai 29 pemandu warga asing terdiri daripada warga Myanmar, Bangladesh, India, Pakistan dan Indonesia turut ditahan Jabatan Imigresen (JIM) kerana tidak mempunyai dokumen perjalanan yang sah,” ujarnya di sini hari ini.
Menurutnya, operasi dijalankan bertujuan mengesan kesalahan pemandu dan kenderaan terutama warga asing yang tidak mengikut undang-undang yang ditetapkan.
“Tindakan boleh diambil terhadap pemilik kenderaan, yang mana bagi kenderaan yang disita pemilik kenderaan sendiri perlu hadir ke JPJ.

“Oleh itu, pemilik kenderaan dinasihatkan untuk tidak membenarkan kenderaan persendirian digunakan oleh warga asing,” ujarnya. -K!ONLINE.


Lima beranak tinggal sehelai sepinggang
Oleh ROSLIZA MOHAMED

2 Disember 2021, 6:07 pm
KOTA BHARU – Lima beranak yang tinggal di Lorong Chicha di sini tinggal sehelai sepinggang selepas rumah mereka hangus dalam kebakaran pagi tadi.
Dalam kejadian pada pukul 11 pagi itu, sepasang suami isteri sempat menyelamatkan diri manakala tiga orang anak mereka tiada di rumah semasa api yang dipercayai merebak dari bahagian bilik.
Ketua Balai Bomba dan Penyelamat Kota Bharu, Timbalan Penguasa Bomba Zukeri Shafie berkata, menyedari kejadian itu pasangan suami isteri tersebut bergegas keluar menyelamatkan diri sebelum menghubungi pihak bomba.
Menurutnya, bomba menerima panggilan kecemasan pada pukul 11.07 pagi sebelum empat buah jentera dari balai Pengkalan Chepa dan Tunjung bergegas ke lokasi kejadian.
“Ketika sampai di lokasi kejadian, api didapati sudah merebak ke sebahagian besar rumah itu, namun kebakaran berjaya dikawal kira-kira 20 minit kemudian, katanya ketika dihubungi Kosmo! hari ini.
Menurut Zukeri, tiada sebarang kecederaan atau kemalangan jiwa dilaporkan dalam kejadian itu, punca kebakaran dan jumlah kerugian masih dalam siasatan. – K! ONLINE.


Mosar selamatkan pendaki wanita alami gastrik
Oleh IVAN AMIRUL

2 Disember 2021, 6:03 pm
RANAU – Pasukan Mencari dan Menyelamat Gunung Kinabalu (Mosar) menyelamatkan seorang pendaki wanita yang mengalami gastrik ketika mendaki Gunung Kinabalu di Kilometer 3.3 Mempening, Summit Trail hari ini.
Dalam kejadian kira-kira pukul 7 pagi itu, mangsa yang berusia 45 tahun berkenaan dikatakan sukar bergerak selain perlu mendapatkan bantuan untuk membawanya turun bagi mendapatkan rawatan.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 7.30 pagi sebelum sepasukan lapan anggota dan pegawai termasuk Mosar dan malim gunung bergegas ke lokasi kejadian.
“Pasukan Mosar yang menemui mangsa terus memberikan rawatan awal agar memastikan wanita terbabit berada dalam keadaan stabil dan selamat.
“Mangsa seterusnya dibawa turun ke ‘Timpohon Gate’ dengan menggunakan Robinson stretcher oleh pasukan penyelamat,” katanya dalam kenyataan hari ini.
Menurutnya, mangsa kemudiannya diserahkan kepada pasukan van Unit Bantuan Perkhidmatan Kecemasan (ERMS) sebelum dihantar ke Hospital Ranau , operasi tamat sepenuhnya pada pukul 1.40 petang. -K! ONLINE.


2 wanita ditahan kes baling bungkusan pada bayi
Oleh NOOR HASLIZA NUSI

2 Disember 2021, 5:19 pm
GEORGE TOWN – Polis menahan dua wanita yang disyaki terlibat dalam kejadian membaling satu objek disyaki bungkusan barangan ke atas belakang badan seorang bayi yang sedang merangkak sehingga video kejadian itu tular di media sosial semalam.
Kejadian tersebut dikatakan berlaku di sebuah taska di kawasan Bayan Baru di sini yang menempatkan kanak-kanak daripada usia bayi.
Ketua Polis Daerah Barat Daya, Superintendan Kamarul Rizal Jenal berkata, dua wanita berusia dalam lingkungan 20-an itu ditahan selepas polis menerima dua laporan berhubung kejadian tersebut pada pukul 7.39 malam semalam.
Menurutnya, tangkapan dua wanita tersebut bagi membantu siasatan di bawah Seksyen 31(1) Akta Kanak-kanak 2001.
“Pada 2 Disember jam lebih kurang 8.12 pagi terkesan satu klip video berdurasi 44 saat dimuat naik oleh pemilik akaun Facebook Cahaya Nasihat Mohd Nhazeri yang memaparkan seorang individu membaling sebuah objek disyaki bungkusan mampat terhadap seorang bayi.
“Siasatan polis mendapati, kejadian berlaku pada 24 November lalu, pukul 6.45 petang di sebuah taska di sekitar Bayan Baru sebelum video tersebut dimuat naik oleh ibu mangsa di media sosial,” katanya dalam satu kenyataan hari ini. K! ONLINE


Platform Sehenti Kebangsaan ‘UpskillMalaysia’ dilancarkan
Oleh HARRITH HISHAM

2 Disember 2021, 5:40 pm
KUALA LUMPUR – Kementerian Sumber Manusia (KSM) bersama Perbadanan Pembangunan Sumber Manusia (HRD Corp) melancarkan Platform Sehenti Kebangsaan ‘UpskillMalaysia’ berperanan untuk menguruskan latihan dan pembangunan kemahiran di Malaysia.
Perdana Menteri, Datuk Seri Ismail Sabri Yaakob berkata, peranan HRD Corp menjadi semakin penting sepanjang tempoh 18 bulan ini dalam memperkenalkan pelbagai program untuk melindungi pekerjaan sedia ada serta mencipta peluang baharu untuk rakyat Malaysia.
“Perkara ini selaras dengan aspirasi kerajaan yang termaktub dalam Rancangan Malaysia Kedua Belas (RMK-12) dalam Pemerkasaan Ekonomi dan Perekayasaan Sosial bagi mencipta peluang pekerjaan dan latihan kemahiran.
“Inisiatif ini membolehkan kerajaan untuk memulakan strategi pembangunan bakat yang lebih padu, tersusun dan cekap sehingga dapat memacu pemulihan ekonomi Malaysia pasca pandemik dengan sasaran pelatih sebanyak 220,000 menjelang akhir 2022,” katanya.
Beliau berkata demikian ketika Majlis Pelancaran Jenama Baharu HRD Corp dan Platform Sehenti Kebangsaan di Pusat Konvesyen Kuala Lumpur di sini, hari ini.
Turur hadir, Menteri Sumber Manusia, Datuk Seri M. Saravanan, Menteri Sains, Teknologi dan Inovasi, Datuk Seri Adham Baba, Menteri di Jabatan Perdana Menteri, Datuk Seri Mustapa Mohamed serta Pengerusi Lembaga Pengarah HRD Corp, Datuk Seri Jamil Salleh.

Dalam pada itu, Menteri Sumber Manusia, M. saravanan berkata, pihaknya amat berbesar hati di atas pengiktirafan oleh pihak kerajaan terhadap usaha sama KSM dan HRD Corp sebagai pemangkin utama inisiatif pembangunan modal insan Malaysia.
“Kejayaan serta daya tahan HRD Corp bagi tempoh 28 tahun lalu telah membuktikan keupayaannya dalam mengadaptasi dan berkembang demi keperluan pembangunan ekonomi. Kini, program levinya meliputi 18 sektor dan 238 subsektor,” ujarnya.
Pelaksanaan inisiatif ini juga membolehkan HRD Corp meliputi sehingga 6.1 juta pekerja dalam tempoh lima tahun akan datang.
Perbadanan Pembangunan Sumber Manusia (HRD Corp) ditubuhkan pada tahun 1993 yang dikenali sebagai Majlis Pembangunan Sumber Manusia (MPSM) sebelum diperbadankan menjadi Pembangunan Sumber Manusia Berhad melalui penggubalan Akta Pembangunan Sumber Manusia Berhad 2001. -K! ONLINE.


Lelaki Pati lamar bakal isteri, beri hadiah motosikal
Oleh KOSMO!

2 Disember 2021, 5:32 pm
JAKARTA – Seorang lelaki dari Pati, Jawa Tengah menjadi tular di media sosial Indonesia selepas melamar calon isterinya dengan menyerahkan sebuah motosikal, lapor laman berita Suara.com semalam.
Video tersebut dimuat naik oleh pemilik akaun TikTok bernama @OptikPati.
“Lelaki berasal dari Pati itu mahu melamar seorang wanita dari Kota Magelang,” demikian kenyataan ditulis pada video tersebut.
Dalam video tersebut, dapat dilihat motosikal yang dibawa itu diangkut dengan menggunakan sebuah trak pikap.
“Sudah menjadi sesuatu yang wajib, lamaran paling minimum adalah dengan memberikan sebuah motosikal,” kata kenyataan itu lagi.
Selain motosikal, beberapa wanita pertengahan usia juga dilihat membawa bersama barangan keperluan rumah.

Video tersebut kemudian mendapat perhatian netizen yang kemudiannya meninggalkan pelbagai komen dengan ada yang berharap agar boleh bertemu jodoh dengan orang Pati.
Malah, sebelum ini, seorang lagi lelaki dari Pati telah memberikan isterinya hantaran berupa sebuah trak.
“Mereka yang kerjayanya masih belum stabil dan mahu berkahwin pasti menangis apabila melihat ini,” komen seorang netizen.
“Ya, di sana (Pati), mereka amat menghargai bakal pengantin. Di sana, ia dianggap perkara biasa namun di kawasan lain ia dianggap mewah,” komen seorang netizen lain. – AGENSI


Jualan Keluarga Malaysia bantu ringankan beban rakyat
Oleh NUR HUDA MUSA

2 Disember 2021, 6:19 pm
KUALA LUMPUR – Kerajaan melalui Kementerian Perdagangan Dalam Negeri dan Hal Ehwal Pengguna (KPDNHEP), Kementerian Pertanian dan Industri Makanan (MAFI) serta Kementerian Kewangan komited mencari penyelesaian kenaikan harga barang ketika ini.
Perdana Menteri, Datuk Seri Ismail Sabri Yaakob berkata, bagi membantu meringankan kos sara hidup rakyat terutamanya pengguna dari kalangan berpendapatan rendah, kerajaan melaksanakan program Jualan Keluarga Malaysia sehingga harga barang mencatatkan penurunan menjelang Februari tahun hadapan.
“Pihak kerajaan sedar tentang kenaikan harga barang ketika ini tetapi kerajaan tidak akan membenarkan rakyat terbeban dengan begitu sahaja.
“Program ini akan diperluaskan di seluruh kawasan Parlimen dan mengikut perancangan awal, program seperti ini akan diadakan dua kali sebulan serta disasarkan berlangsung sehingga Februari tahun hadapan,” katanya ketika sidang akhbar majlis pelancaran jualan Keluarga Malaysia di Projek Perumahan Rakyat (PPR) Kerinchi, di sini hari ini.
Turut hadir, Menteri KPDNHEP, Datuk Seri Alexander Nanta Linggi dan Timbalan Menteri KPDNHEP, Datuk Rosol Wahid.
Ismail Sabri berkata, program itu akan ditamatkan sekiranya harga barangan menurun dan akan diteruskan sekiranya harga masih tinggi.

“Bermula 4 Disember, jualan seperti ini akan diperluaskan serentak di seluruh negara. Untuk peringkat permulaan, kriteria utama adalah kawasan B40 dan M40. Itu sasaran awal kerana mereka yang terkesan teruk akibat kenaikan harga barang terutama selepas Covid-19.
“Antara barangan yang dijual seperti beras, gandum, gula bahan kering dan barang basah. Pada juala ini juga, pelanggan ditawarkan harga barangan dengan diskaun 20 hingga 50 peratus,” ujarnya.
Dalam pada itu, Ismail Sabri berkata, peniaga-peniaga diingatkan untuk tidak menaikkan harga barang sesuka hati dan tindakan tegas menanti sekiranya ada yang berdegil.
“Difahamkan, sebanyak 2,200 penguatkuasa telah diarahkan oleh KPDNHEP untuk membuat tindakan kepada peniaga yang menaikkan harga tanpa sebab-sebab munasabah,” tambahnya. – K! ONLINE


Tempat popular tengok kapal terbang ditutup
Oleh NIA AMIRA NAJWA AZMI

2 Disember 2021, 5:14 pm
PETALING JAYA – Orang ramai yang gemar mengambil gambar kapal terbang berdekatan Lapangan Terbang Antarabangsa Kuala Lumpur (KLIA), Sepang kini nampaknya kecewa apabila tidak lagi dibenarkan berbuat demikian.
Seorang pengguna laman Twitter @traveljimat mendakwa, lokasi yang popular dan sentiasa sesak dengan kehadiran ramai pengunjung itu telah ditutup atas faktor keselamatan selain masalah sampah yang dibuang merata-rata.
Ramai pengguna media sosial juga mengakui lokasi itu telah dicemari dengan sampah yang dibuang pengunjung tidak bertanggungjawab.
“Ini antara contoh masyarakat yang menyusahkan masyarakat. Dekat kereta boleh simpan sampah, nak juga buang sampah merata-rata,” jelas @ItsNeoah.
“Tempat ini memang tak boleh datang pun, viral atau tidak memang tidak boleh datang atas faktor keselamatan,” kata @SyarezzaAmir
“Dekat situ ada anjung tinjau KLIA sudah buat cantik, nak juga datang tempat hujung ‘runaway’ itu,” kata @lutfisapiee – K! ONLINE


Malaysia sasar jadi hab teknologi EV di ASEAN
Oleh EDDY AQMAL MOHAMED HAMIDI

2 Disember 2021, 6:13 pm
PUTRAJAYA – Malaysia menyasarkan untuk menjadi hub teknologi kenderaan elektrik (EV) serta pengeksport komponen bagi kegunaan ekosistem mobiliti mikro di negara-negara rantau Persatuan Negara-Negara Asia Tenggara (ASEAN) dalam masa terdekat.
Menteri Sains dan Inovasi (MOSTI) Datuk Seri Dr. Adham Baba berkata, bagi merealisasikan sasaran tersebut, satu Memorandum Perjanjian (MoA) telah ditandatangani di antara agensi di bawah MOSTI iaitu NanoMalaysia Berhad (NMB) dan enam syarikat automatif dari Korea Selatan.
“Enam syarikat automotif terkemuka yang akan terlibat dengan kerjasama ini adalah Hyundai Kefico Corporation, Tham Corporation, Curo Co. Ltd, Hyundai Electric and Energy System Co. Ltd, Daegu Mechatronics and Materials Institute dan Signet EV.
“Kerjasama ini merupakan satu peluang keemasan untuk membentuk asas yang lebih kukuh dalam membangunkan pasaran dan ekosistem Malaysia bagi pembangunan EV amnya dan Mobiliti Mikro secara khususnya,” katanya ketika ditemui selepas menyaksikan majlis menandatangani MoA tersebut di sini hari ini.
Turut hadir menyaksikan majlis menandatangani MoA tersebut adalah Timbalan Menteri MOSTI, Datuk Ahmad Amzad Hashim dan Duta Besar Korea Selatan ke Malaysia, Lee Chi Beom.
Adham berkata, MoA tersebut juga akan melibatkan nilai pelaburan sasaran sebanyak AS$30 juta (RM126.8 juta) yang dijangka akan memacu negara mencapai sasaran berkenaan.

“MoA ini mencerminkan inisiatif syarikat-syarikat tempatan bekerjasama dalam menyediakan pelbagai komponen teknologi bagi pengeluaran EV dua roda dan empat roda di pasaran global sekaligus meletakkan Malaysia sebagai pengeluar EV utama di rantau ini.
“NMB memainkan peranan utama dalam membangunkan teknologi penyimpanan tenaga seperti bateri, ultra kapasitor, hidrogen keadaan pepejal, sistem pengurusan dan pengawasan tenaga serta sebagai pengawal motor berprestasi tinggi untuk kegunaan mobiliti menerusi inisiatif Teknologi Penyimpanan Tenaga Nasional (NESTI),” ujar beliau.
Sementara itu, Ketua Pegawai Eksekutif NMB, Dr. Rezal Khairi Ahmad berkata, MoA berkenaan bakal menjadi tanda aras dalam pencapaian NMB di rantai ASEAN dan merupakan langkah pelaksanaan yang penting di NESTI.
“Mobiliti mikro EV merupakan langkah terbaik ke arah penyertaan yang lebih inklusif oleh rakyat Malaysia dan selain peluang perniagaan, usaha ini akan menghasilkan lebih 6,000 peluang pekerjaan bernilai tinggi di bawah NESTI. – K! ONLINE.


Laluan ke Cameron Highlands ditutup untuk semua kenderaan
Oleh ASLIZA MUSA

2 Disember 2021, 4:48 pm
IPOH – Laluan FT 185, Jalan Simpang Pulai-Blue Valley di sini ditutup untuk semua jenis kenderaan berikutan kejadian tanah runtuh sebentar tadi.
Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Mohd. Zolkafly Harun berkata, laluan tersebut tidak selamat untuk dilalui dan masih dikawal ketat oleh pihak konsesi.
“Kawasan terlibat dalam kejadian runtuhan tanah di Kilometer 27.10 itu adalah sepanjang 100 meter.
“Kejadian dipercayai ekoran hujan berterusan yang menyebabkan hakisan tanah,” katanya di sini hari ini.
Gambar kejadian tanah runtuh di Jalan Simpang Pulai – Cameron Highlands.
Menurut beliau, pemantauan dari semasa ke semasa sedang dijalankan Jabatan Kerja Raya (JKR) Daerah Kinta dan pihak konsesi jalan Persekutuan.
Dalam kejadian sekitar pukul 1.44 petang itu, dua kenderaan dipercayai tertimbus melibatkan sebuah lori kecil dan sebuah kereta.- K! ONLINE


220 individu terima darjah, pingat daripada Agong
Oleh NUR HUDA MUSA

2 Disember 2021, 4:24 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berkenan berangkat ke Istiadat Pengurniaan Darjah Kepahlawanan Pasukan Polis dan Pingat Keberanian Polis bagi tahun 2021 di Balairung Seri Istana Negara, hari ini.
Turut hadir Menteri Dalam Negeri, Datuk Seri Hamzah Zainudin; Timbalan Menteri Dalam Negeri I, Datuk Sri Dr. Ismail Mohamed Said; Ketua Polis Negara, Tan Sri Acryl Sani Abdullah Sani dan Ketua Setiausaha Kementerian Dalam Negeri, Datuk Wan Ahmad Dahlan Ab. Aziz.
Istana Negara dalam satu hantaran di Facebook berkata, pada istiadat yang bermula pada pukul 10 pagi itu, Seri Paduka Baginda telah berkenan mengurniakan Darjah dan Bintang kepada 220 penerima.
“Istiadat ini berlangsung dengan pematuhan prosedur operasi standard (SOP) yang ketat seperti yang telah ditetapkan oleh pihak berkuasa bagi mengekang penularan wabak Covid-19.
“Mendahului penerima pada hari ini ialah Timbalan Ketua Polis Negara, Datuk Seri Mazlan Lazim, disusuli Pengarah Jabatan Pencegahan Jenayah dan Keselamatan Komuniti, Datuk Ramli Din serta Pengarah Jabatan Siasatan Jenayah Narkotik, Datuk Razarudin Husain yang dikurniakan Panglima Gagah Pasukan Polis (PGPP),” katanya.
Katanya, Seri Paduka Baginda turut berkenan mengurniakan Darjah Panglima Gagah Pasukan Polis (PGPP) kepada sembilan penerima, Panglima Setia Pasukan Polis (PSPP), 48 penerima, Pahlawan Pasukan Polis (PPP), 56 penerima, Kesatria Pasukan Polis (KPP), 17 penerima dan Bentara Pasukan Polis (BPP), 84 Penerima.

“Seri Paduka Baginda turut berkenan mengurniakan Pingat Keberanian Polis (PKP) kepada tiga penerima,” ujarnya. – K! ONLINE


Kematian Covid-19 di Terengganu akibat tidak menerima vaksin
Oleh MOHD AZLI ADLAN

2 Disember 2021, 4:15 pm
KUALA TERENGGANU – Majoriti kematian disebabkan wabak Covid-19 yang berlaku di Terengganu terdiri daripada mereka yang tidak pernah menerima suntikan vaksin.
Pengarah Kesihatan Terengganu, Datuk Dr. Kasemani Embong berkata, sebanyak 77.5 peratus atau 595 daripada 768 kematian Covid-19 yang tercatat di negeri tersebut terdiri daripada golongan tersebut.
Beliau berkata, 85.7 peratus daripada kematian Covid-19 di Terengganu juga dalam kalangan pesakit yang memiliki penyakit komorbid berganda seperti diabetes, obesiti, lemah jantung dan tekanan darah tinggi.
“Kematian juga tinggi dalam kalangan pesakit berusia 50 tahun ke atas iaitu 66.1 peratus daripada keseluruhan kematian akibat Covid-19 yang dicatatkan sehingga hujung bulan lalu.
“Sebahagian pesakit warga emas yang meninggal dunia itu telah lengkap vaksinasi Covid-19 tetapi masih belum menerima dos penggalak,” katanya dalam satu kenyataan di sini hari ini.
Kasemani berkata, pihaknya tidak menolak kemungkinan kandungan imuniti dalam badan warga emas berkenaan telah berkurangan kerana menerima vaksinasi lebih awal namun masih tidak menerima dos penggalak.

Beliau menambah majoriti pesakit Covid-19 kronik yang menerima rawatan di wad rawatan rapi (ICU) hospital di Terengganu dalam tempoh lima minggu kebelakangan ini turut terdiri daripada mereka belum menerima dos penggalak. – K! ONLINE


287 pelajar perempuan terima produk sanitasi
Oleh NABIL AIMAN NOR AZWAN

2 Disember 2021, 5:09 pm
KUALA LUMPUR – Seramai 287 pelajar perempuan dari 20 buah sekolah di sekitar Sentul menerima produk sanitasi wanita di bawah Program Kesedaran Kemiskinan Haid di Dewan Masyarakat Desa Taman Batu Muda, Batu Caves di sini semalam.
Presiden Muafakat Keluarga Prihatin Malaysia (MKPM), Datin Seri Ismalina Ismail telah menyampaikan sumbangan 287 set tuala wanita dan produk sanitasi kepada para pengetua sekolah dari daerah Sentul pada program itu.
Program anjuran MKPM dengan kerjasama Sanitary Bank Malaysia (SBM) itu juga mendapat kerjasama Athena Empowers yang menyediakan 250 set tuala wanita ‘washable’ yang boleh digunakan berulang kali selama tiga hingga lima tahun.
SBM dalam satu kenyataan semalam berkata, produk itu bukan sahaja akan membantu para penerima dari segi kewangan, malah memupuk penjagaan sanitasi wanita secara “sustainable”.
Ini merupakan projek kedua MKPM dan SBM selepas berjaya memberi sumbangan di Sekolah Menengah Kebangsaan (SMK) Lepar Hilir, Kuantan, Pahang pada Oktober lalu.
“Program ini juga akan diteruskan oleh pihak Athena Empowers dengan kerjasama PPD (Pejabat Pendidikan Daerah) Sentul untuk menganjurkan ceramah dan program kesedaran untuk mendidik pelajar perempuan tentang kepentingan penjagaan kebersihan diri sewaktu haid.

“Fokus SBM adalah untuk mendidik masyarakat dengan tiga fokus utama iaitu Eradicate (membasmi), Educate (mendidik) dan Aware (memberi kesedaran),” katanya.
Menurut kenyataan itu, MKPM dan SBM komited untuk melangsungkan projek ini untuk menyemarakkan kesedaran tentang kemiskinan haid yang dialami oleh wanita muda Malaysia terutamanya golongan pelajar sekolah di kawasan pedalaman dan B40.
Katanya, MKPM dan SBM berterima kasih kepada Persatuan Permuafakatan Sentul sebagai rakan strategik dan Athena Empowers sebagai penaja rasmi serta PPD Sentul yang telah bersama-sama menjayakan program itu. – K! ONLINE.


Harga barang naik jejas proses pemulihan negara
Oleh SITI A'ISYAH SUKAIMI

2 Disember 2021, 4:09 pm
PUTRAJAYA – Majlis Pemulihan Negara (MPN) memandang serius isu kenaikan harga barang yang akan menjejaskan proses pemulihan negara.
Pengerusi MPN, Tan Sri Muhyiddin Yassin berkata, rakyat yang baru mula menarik nafas lega selepas sektor-sektor ekonomi dibuka semula, kini terbeban dengan masalah kenaikan harga barang yang tentunya menjejaskan kehidupan mereka.
Menurutnya, beliau mengikuti dengan dekat perkembangan semasa berkenaan isu kenaikan harga barang di Malaysia terutamanya barang makanan.
“Data terkini Jabatan Perangkaan Malaysia menunjukkan Indeks Harga Pengeluar (IHPR) bagi pengeluaran tempatan meningkat sebanyak 12.3 peratus pada September 2021, berbanding sembilan peratus yang dicatatkan pada bulan sebelumnya.
“Ini akan menyebabkan peningkatan inflasi untuk beberapa bulan akan datang yang tentunya akan membebankan pengguna,” katanya dalam satu kenyataan di sini hari ini.
Sehubungan itu, beliau berkata, MPN telah menubuhkan Jawatankuasa Tindakan Khas berkenaan isu tenaga kerja bagi mengenal pasti langkah-langkah penyelesaian segera yang boleh dipertimbang dan dilaksanakan oleh kerajaan. – K! ONLINE.


Penganggur rogol wanita dipenjara 12 tahun, 12 sebatan
Oleh NIK NUR IZZATUL HAZWANI NIK ADNAN

2 Disember 2021, 4:33 pm
KEMAMAN – Perbuatan seorang penganggur memperkosa dan meliwat seorang wanita pada dua tahun lalu berbalas apabila dia dihukum penjara 12 tahun dan 12 sebatan oleh Mahkamah Sesyen di sini hari ini.
Hakim Wan Suhaila Mohd. menjatuhkan hukuman demikian selepas tertuduh, Abdul Karim Abu Kasim, 38, membuat pengakuan bersalah selepas kedua-dua pertuduhan dibacakan.
Beliau memerintahkan tertuduh menjalani hukuman penjara 12 tahun dan 10 sebatan bagi pertuduhan pertama manakala bagi pertuduhan kedua, hukuman tujuh tahun penjara dan dua sebatan dikenakan.
Bagaimanapun, Wan Suhaila mengarahkan hukuman penjara terhadap tertuduh berjalan serentak bermula dari tarikh ditangkap pada 19 November 2019.
Berdasarkan pertuduhan pertama, tertuduh didakwa merogol mangsa yang ketika itu berusia 28 tahun di sebuah bangsal di ladang kelapa sawit di Kampung Payoh, Kemasik antara pukul 12 tengah malam hingga 5 pagi, 18 November 2019.
Dia didakwa di bawah Seksyen 376(1) Kanun Keseksaan yang memperuntukkan hukuman penjara antara lima tahun hingga 30 tahun dan sebatan jika sabit kesalahan. – K! ONLINE


Kampung Alor Damat dilanda banjir kilat
Oleh MOHD AZLI ADLAN

2 Disember 2021, 5:04 pm
KUALA NERUS – Hujan lebat berterusan sejak malam tadi menyebabkan Kampung Alor Damat, Batu Rakit di sini dilanda banjir kilat hari ini.
Jurucakap Sekretariat Jawatankuasa Pengurusan Bencana Negeri Terengganu berkata, banjir kilat yang bermula pada pukul 4 petang itu telah menjejaskan lima buah rumah di dalam perkampungan tersebut.
“Setakat ini, seramai 25 penduduk daripada lima keluarga terpaksa dipindahkan di pusat pemindahan sementara (PPS) di Sekolah Kebangsaan Mengabang Telipot.
“Mereka terdiri daripada enam masing-masing lelaki dan wanita dewasa dan 13 kanak-kanak,” katanya di sini hari ini.
Beliau berkata, berdasarkan pemerhatian awal, banjir kilat itu disebabkan sistem perparitan yang tidak sistematik.
“Kawasan Kampung Alor Damat yang agak rendah juga faktor mudah dilanda banjir kilat.

“Langkah berjaga-jaga terus diambil memandangkan cuaca masih hujan dan fenomena air pasang besar bakal melanda dalam masa terdekat,” katanya. – K! ONLINE


5,806 kes baharu dilaporkan
Oleh SITI A'ISYAH SUKAIMI

2 Disember 2021, 4:21 pm
PUTRAJAYA – Sebanyak 5,806 kes baharu Covid-19 dilaporkan, menjadikan jumlah kumulatif kes sebanyak 2,644,027.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://t.co/aIQttvCbIP.
“Data harian laman CovidNow dikemas kini sekali gus selepas tengah malam,” menurut ciapan Twitter beliau di sini hari ini. -K!ONLINE